განმარტებითი  ბარათი
საქართველოს კანონის პროექტზე
„საქართველოს 2027 წლის სახელმწიფო ბიუჯეტის შესახებ“
	
ა) ზოგადი ინფორმაცია კანონპროექტის შესახებ: 
ა.ა) კანონპროექტის მიღების მიზეზი:
      ა.ა.ა) პრობლემა რომლის გადაჭრასაც მიზნად ისახავს კანონპროექტი:
	კანონპროექტი მომზადებულია საქართველოს კონსტიტუციის 66-ე მუხლის მე-2 პუნქტის შესაბამისად და განსაზღვრავს 2027 წლის განმავლობაში მისაღები შემოსულობებისა და გასაწევი გადასახდელების მაჩვენებლებს.
	საქართველოს კანონმდებლობის თანახმად სახელმწიფო ბიუჯეტი წარმოადგენს საქართველოს პარლამენტის მიერ დამტკიცებულ, საქართველოს ცენტრალური ხელისუფლების ფუნქციებისა და ვალდებულებების შესრულების მიზნით მისაღები შემოსულობების, გასაწევი გადასახდელებისა და ნაშთის ცვლილების ერთობლიობას.
ა.ა.ბ) არსებული პრობლემის გადასაჭრელად კანონის მიღების აუცილებლობა:
	საქართველოს კონსტიტუციისა და საქართველოს საბიუჯეტო კოდექსის თანახმად სახელმწიფო ბიუჯეტის შესახებ საქართველოს კანონის პროექტის საქართველოს მთავრობის მიერ მომზადება და საქართველოს პარლამენტის მიერ განხილვა და დამტკიცება ხორციელდება ყოველწლიურად.
ა.ბ) კანონპროექტის მოსალოდნელი შედეგები:
	„საქართველოს საბიუჯეტო კოდექსის“ 38-ე მუხლის შესაბამისად, 2027 წლის სახელმწიფო ბიუჯეტის შემოსულობების, გადასახდელების და ნაშთის ცვლილების დამტკიცება.
	ა.გ) კანონპროექტის ძირითადი არსი:

I - მსოფლიო და რეგიონულ ეკონომიკაში არსებული ძირითადი ტენდენციები 2025-2027 წლებში:
2025 წელს მსოფლიო ეკონომიკა შედარებით მდგრადი აღმოჩნდა, მიუხედავად სავაჭრო პოლიტიკის ცვლილებების, გეოპოლიტიკური დაძაბულობისა და ეკონომიკური პოლიტიკის გაურკვევლობის მაღალი დონისა. საერთაშორისო ვაჭრობის ზრდა, მიწოდების ჯაჭვების ადაპტაცია და განსაკუთრებით ტექნოლოგიურ სექტორში ინვესტიციების გააქტიურება მნიშვნელოვან მხარდაჭერას უწევდა გლობალურ ეკონომიკურ აქტივობას.
საერთაშორისო სავალუტო ფონდის შეფასებით, მსოფლიო ეკონომიკის რეალური ზრდა 2025 წელს 3.5 პროცენტს შეადგენდა, რაც 2024 წლის ანალოგიურ მაჩვენებელს უტოლდებოდა. ამასთან, ზრდის ტემპი მნიშვნელოვნად განსხვავდებოდა ეკონომიკების მიხედვით: განვითარებული ეკონომიკების ზრდა დაახლოებით 1.9 პროცენტით, ხოლო განვითარებადი და საბაზრო ეკონომიკების - 4.5 პროცენტით შეფასდა.
2025 წლის ერთ-ერთ მნიშვნელოვან ფაქტორს წარმოადგენდა მსოფლიო ვაჭრობის მაღალი აქტივობა. IMF-ის შეფასებით, საქონლითა და მომსახურებით მსოფლიო ვაჭრობის მოცულობა დაახლოებით 5.0 პროცენტით გაიზარდა. ვაჭრობის ზრდას ხელი შეუწყო სავაჭრო პოლიტიკის ცვლილებების მოლოდინამდე განხორციელებულმა წინმსწრებმა შესყიდვებმა და კომპანიების მიერ მიწოდების ჯაჭვების სწრაფმა გადაწყობამ. 
ამავე პერიოდში გაგრძელდა ინფლაციის გლობალური შემცირების ტენდენცია. IMF-ის შეფასებით, გლობალური ინფლაცია 2025 წელს 4.1 პროცენტამდე შემცირდა, თუმცა ინფლაციური წნეხი სხვადასხვა ქვეყანაში განსხვავებული ინტენსივობით შენარჩუნდა. 
2026 წელს გლობალური ეკონომიკური გარემო მნიშვნელოვნად შეიცვალა. წლის დასაწყისში საერთაშორისო ორგანიზაციების პროგნოზები შედარებით სტაბილურ გლობალურ ზრდას ითვალისწინებდა. მაგალითად, IMF-ის იანვრის პროგნოზით, მსოფლიო ეკონომიკის ზრდა 2026 წელს 3.3 პროცენტს, ხოლო 2027 წელს 3.2 პროცენტს შეადგენდა. 
თუმცა წლის განმავლობაში ახლო აღმოსავლეთში კონფლიქტის გამწვავებამ და ენერგეტიკული ბაზრების შეფერხებამ გლობალური ეკონომიკური პროგნოზების მნიშვნელოვანი გადახედვა გამოიწვია.
მსოფლიო ბანკის ივნისის შეფასებით, გლობალური ზრდა 2026 წელს 2.5 პროცენტამდე შენელდება. მსოფლიო ბანკის შეფასებით, ეს COVID-19-ის პანდემიის შემდეგ ყველაზე დაბალი გლობალური ზრდის მაჩვენებელი იქნება. 
IMF-ის ივლისის განახლებული პროგნოზით, გლობალური ეკონომიკის ზრდა 2026 წელს 3.0 პროცენტს შეადგენს. განსხვავება მსოფლიო ბანკისა და IMF-ის შეფასებებს შორის ძირითადად ასახავს მათ განსხვავებულ დაშვებებს ენერგეტიკული შოკის ხანგრძლივობისა და მასშტაბის შესახებ. 
2026 წლის ერთ-ერთი მთავარი მაკროეკონომიკური ცვლილება გახდა ინფლაციის შემცირების პროცესის დროებითი შეფერხება.
IMF-ის ივლისის შეფასებით, გლობალური ინფლაცია 2025 წლის 4.1 პროცენტიანი ნიშნულიდან კვლავ იზრდება და 2026 წელს 4.7 პროცენტს აღწევს.
მსოფლიო ბანკის ივნისის შეფასებით, 2026 წლის გლობალური ინფლაცია 4.0 პროცენტამდე გაიზრდება, 2025 წლის 3.3 პროცენტთან შედარებით. 
2026 წელს ინფლაციური წნეხის მთავარ მამოძრავებელს ნავთობისა და ბუნებრივი აირის ფასების ზრდა წარმოადგენს, თუმცა საერთაშორისო სასურსათო ფასები ასევე მაღალ დონეზე ნარჩუნდება და დამატებით ინფლაციურ რისკებს იწვევს. 
მსოფლიო ბანკის საბაზისო სცენარის მიხედვით, Brent-ის საშუალო ფასი 2026 წელს დაახლოებით 94 აშშ დოლარს შეადგენს, რაც 2025 წლის დონეს დაახლოებით 36 პროცენტით აღემატება. აღნიშნული შეფასება ეფუძნება დაშვებას, რომ ენერგომომარაგების შეფერხებები წლის ბოლოსთვის თანდათან შემცირებას დაიწყებს. 
კონფლიქტებთან დაკავშირებული შეფერხებები ზეწოლას ახდენს სასაქონლო ვაჭრობის ნაკადებზე, თუმცა გაუმჯობესებული სავაჭრო პოლიტიკის გარემო და ხელოვნურ ინტელექტთან (AI) დაკავშირებული ინვესტიციების ზრდა გლობალურ ვაჭრობაზე საპირისპირო მიმართულებით, მხარდამჭერ გავლენას ახდენს. 
IMF აღნიშნავს, რომ AI-სთან დაკავშირებული მოთხოვნა და ტექნოლოგიური ღირებულების ჯაჭვებში ჩართული ქვეყნების ექსპორტი ეკონომიკური აქტივობის მნიშვნელოვან წყაროდ რჩება. შესაბამისად, გლობალური ეკონომიკის შედეგები მნიშვნელოვნად განსხვავდება ქვეყნების მიხედვით - ენერგიის ექსპორტიორები და ტექნოლოგიურ სექტორში ინტეგრირებული ეკონომიკები უფრო მეტად არიან დაცული მიმდინარე შოკისგან, მაშინ როდესაც ენერგიის იმპორტიორი და ტექნოლოგიურად ნაკლებად ინტეგრირებული ეკონომიკები უფრო დიდ ზეწოლას განიცდიან. 
2027 წლისთვის საერთაშორისო ორგანიზაციები გლობალური ეკონომიკური ზრდის ზომიერ გაუმჯობესებას ელოდებიან.
IMF-ის ივლისის პროგნოზით მსოფლიო ეკონომიკური ზრდა 3.4 პროცენტის დონეზეა მოსალოდნელი, მათ შორის განვითარებული ეკონომიკების ზრდა 1.8 პროცენტის, ხოლო განვითარებადი ეკონომიკების ზრდა 4.5 პროცენტის დონეზეა პროგნოზირებული. მომდევნო წლისთვის მსოფლიო ეკონომიკაში რამდენიმე ძირითადი მიმართულებაა გამოკვეთილი, კერძოდ:
· გლობალური ინფლაციის შემცირება - IMF-ის პროგნოზით, ინფლაცია 2026 წლის 4.7 პროცენტიდან 2027 წელს 3.9 პროცენტამდე შემცირდება;
· მსოფლიო ვაჭრობის აღდგენა, რაც IMF-ის პროგნოზით 4.3 პროცენტამდე გაიზრდება მიმდინარე წლის 3.5 პროცენტის შემდგომ;
· ენერგეტიკული შოკის თანდათანობითი განელება - თუ კონფლიქტის შედეგად ენერგომომარაგების შეფერხებები შემცირდება, 2027 წელს ენერგიის ფასების გავლენა ინფლაციასა და ეკონომიკურ აქტივობაზე მნიშვნელოვნად შესუსტდება.
მსოფლიო ბანკი უფრო ფრთხილ, 2.8 პროცენტიან გლობალური ზრდის პროგნოზს აკეთებს. ბანკის შეფასებით, ზრდის აღდგენას ხელს შეუწყობს ენერგეტიკული ფასების ნორმალიზება, ფინანსური პირობების შემსუბუქება და მსოფლიო ვაჭრობის აღდგენა. 
ზემოაღნიშნული პროგნოზების მიუხედავად კვლავ შენარჩუნებულია გლობალური ეკონომიკური რისკები, რამაც შესაძლებელია უარყოფითად იმოქმედოს დღეს არსებულ პროგნოზებზე. აღნიშნული რისკებიდან ძირითადია: 
· გეოპოლიტიკური კონფლიქტების გაგრძელება ან გაფართოება;
· ენერგომატარებლების ფასების მაღალ დონეზე შენარჩუნება და შესაბამისად ინფლაციის გახანგრძლივება;
· საერთაშორისო საპროცენტო განაკვეთების მოსალოდნელზე ხანგრძლივად მაღალ დონეზე დარჩენა;
· მსოფლიო ვაჭრობის ფრაგმენტაციის გაღრმავება;
· მაღალი სახელმწიფო და კერძო ვალის გამო ფინანსური ბაზრების მგრძნობელობის ზრდა.
თუ რეგიონულ ჭრილში შევხედავთ, სავალუტო ფონდის მონაცემებით 2025 წელს სამხრეთ კავკასიისა და ცენტრალური აზიის ეკონომიკური აქტივობა კვლავ მაღალი იყო და ეკონომიკურმა ზრდამ 6.2 პროცენტი შეადგინა. მაღალ ეკონომიკურ აქტივობას ხელს უწყობდა შიდა მოთხოვნის ძლიერი დინამიკა, ხელფასებისა და დასაქმების ზრდა, ფულადი გზავნილები, ტურიზმი, მომსახურების სექტორის გაფართოება და რეგიონში სავაჭრო და სატრანზიტო ნაკადების ზრდა.
2026 წელს გლობალური ეკონომიკური გარემოს გაუარესებამ და, განსაკუთრებით, ახლო აღმოსავლეთში კონფლიქტის გამწვავებამ რეგიონზე დამატებითი ზეწოლა შექმნა. ენერგომატარებლების ფასების ზრდამ გაზარდა იმპორტიორი ქვეყნების ხარჯები, ხოლო გეოპოლიტიკურმა გაურკვევლობამ და სავაჭრო ფრაგმენტაციამ გაართულა საინვესტიციო გარემო.
საერთაშორისო სავალუტო ფონდის შეფასებით, კავკასიისა და ცენტრალური აზიის რეგიონში ეკონომიკური ზრდა 2026 წელს დაახლოებით 4.8 პროცენტამდე შენელდება. ზრდის შენელების ძირითადი მიზეზებია საგარეო მოთხოვნის ნორმალიზება, ენერგეტიკული შოკის გავლენა და გლობალური ეკონომიკური გაურკვევლობის ზრდა. ამასთან, რეგიონი კვლავ ინარჩუნებს შედარებით მაღალ ეკონომიკურ ზრდის პოტენციალს.
2027 წელს რეგიონის ეკონომიკური ზრდის პროგნოზი კვლავ ინარჩუნებს შედარებით დაბალ 4.5 პროცენტიან ნიშნულს.
რაც შეეხება უშუალოდ მეზობელი ქვეყნების ეკონომიკებს:
· თურქეთისთვის მთავარ გამოწვევას კვლავ მაღალი ინფლაცია და მკაცრი მონეტარული პოლიტიკა წარმოადგენს. 2026 წლის ენერგეტიკულმა შოკმა ინფლაციის შემცირების პროცესი გაართულა. მსოფლიო ბანკი თურქეთს იმ ეკონომიკებს შორის ასახელებს, სადაც ინფლაციური წნეხი რეგიონში ერთ-ერთი ყველაზე მაღალია. 2025 წელს თურქეთის ეკონომიკა 3.6 პროცენტით გაიზარდა, მსოფლიო ბანკის ივნისის პროგნოზების მიხედვით 2026 წელს უფრო დაბალი, 2.8 პროცენტიანი პროგნოზია, ხოლო 2027 წლისთვის მისი ეკონომიკური ზრდის პროგნოზი 3.7 პროცენტს შეადგენს. საერთაშორისო სავალუტო ფონდიც მსგავს, 2.9 და 3.6 პროცენტიან ზრდას პროგნოზირებს 2026-2027 წლებისთვის, ივლისში შემუშავებული პროგნოზებით; 
· რუსეთი, როგორც ენერგორესურსებით მდიდარი ეკონომიკა, განიცდის მნიშვნელოვან გავლენებს შიდა და გარე ფაქტორებისგან. სანქციებითა და საომარი ქმედებებით გამოწვეულ ნეგატიურ ეფექტებს აბალანსებს თავდაცვის ხარჯების ზრდისა და ენერგორესურსებზე მაღალი ფასების ეფექტები. რუსეთის ფედერაციაში ინფლაცია მაღალ დონეზე ნარჩუნდება.  2025 წელს რუსეთის ეკონომიკა 1.0 პროცენტით გაიზარდა, ხოლო 2026 და 2027 წლებისთვის მისი ეკონომიკური ზრდის პროგნოზი 1.1 პროცენტს შეადგენს საერთაშორისო სავალუტო ფონდის ივლისის პროგნოზების მიხედვით, ხოლო მსოფლიო ბანკს აღნიშნული პერიოდისთვის რუსეთის 0.8 და 0.7 პროცენტიანი ზრდა აქვს ივნისში შემუშავებულ პროგნოზებში;
· აზერბაიჯანის მთავარ გამოწვევას კვლავ მაღალი ინფლაცია და დაბალი ეკონომიკური ზრდა წარმოადგენს. 2026 წლის ენერგეტიკულმა შოკმა ინფლაციის შემცირების პროცესი გაართულა, თუმცა დადებითად იმოქმედა მიმდინარე ანგარიშზე. აზერბაიჯანი ამჟამად ახორციელებს ინფრასტრუქტურის აღდგენის სამუშაოებს ყარაბაღის ტერიტორიაზე, რამაც შესაძლოა ხელი შეუწყოს ეკონომიკურ ზრდას. 2025 წელს აზერბაიჯანის ეკონომიკა 1.4 პროცენტით გაიზარდა. საერთაშორისო სავალუტო ფონდის აპრილის პროგნოზების მიხედვით, 2026 წელს აზერბაიჯანის ზრდის პროგნოზი 2.2 პროცენტის დონეზეა, ხოლო 2027 წლისთვის მისი ეკონომიკური ზრდის პროგნოზი შედარებით მაღალია და  2.5 პროცენტს შეადგენს. მსოფლიო ბანკის ივნისის პროგნოზების მიხედვით კი 2026-2027 წლებისთვის ზრდა შესაბამისად 2.0 და 1.8 პროცენტზე იქნება;
· სომხეთისთვის მთავარ გამოწვევებს, ამ ეტაპზე, წარმოადგენს უცხოურ ენერგორესურსებზე მაღალი დამოკიდებულება და რუსეთის ბაზარზე წვდომის დაკარგვის მაღალი რისკები. ამჟამად ინფლაცია სომხეთში დაბალ დონეზეა, თუმცა 2026 წლის ნეგატიურმა ენერგეტიკულმა შოკმა შესაძლოა წარმოშვას ინფლაციაზე ზეწოლა. სომხეთის ეკონომიკა მაღალი ტემპით იზრდება. ამ მხრივ, განსაკუთრებით გამოსარჩევია მშენებლობის სექტორი, რომელიც მიმდინარე წელს მნიშვნელოვნად გაიზარდა. 2025 წელს სომხეთის ეკონომიკა 7.2 პროცენტით გაიზარდა. საერთაშორისო სავალუტო ფონდის აპრილის პროგნოზებით, სომხეთის ზრდა 2026 წელს მოსალოდნელია 5.3 პროცენტის დონეზე, ხოლო 2027 წლისთვის კი მისი ეკონომიკური ზრდის პროგნოზი შედარებით მაღალია და  5.5 პროცენტს შეადგენს. მსოფლიო ბანკის ივნისის პროგნოზების მიხედვით, 2026 და 2027 წლებში სომხეთის ეკონომიკა შესაბამისად 5.3 და 5.1 პროცენტით გაიზრდება;
· უკრაინის მთავარ ეკონომიკურ გამოწვევებს, ამ ეტაპზე, წარმოადგენს მაღალი ინფლაცია, მაღალი მიმდინარე ანგარიშის დეფიციტი, უცხოურ ენერგორესურსებსა და ნედლეულზე მაღალი დამოკიდებულება და ენერგიის (ელექტროენერგიისა და ბუნებრივი გაზის) მიწოდების შეფერხებები. 2026 წლის ნეგატიურმა ენერგეტიკულმა შოკმა შესაძლოა უკრაინაში მეტად გაზარდოს ინფლაციაზე ზეწოლა. 2025 წელს უკრაინის ეკონომიკა 1.8 პროცენტით გაიზარდა. საერთაშორისო სავალუტო ფონდის აპრილის პროგნოზებით, უკრაინის 2026 წლის პროგნოზი 2.0 პროცენტის დონეზეა, ხოლო 2027 წლისთვის კი მისი ეკონომიკური ზრდის პროგნოზი შედარებით მაღალია და  3.5 პროცენტს შეადგენს. რაც შეეხება მსოფლიო ბანკის ივნისის შეფასებას, უკრაინა შესაძლოა 1.2 და 4.0 პროცენტით გაიზარდოს, შესაბამისად, 2026 და 2027 წლებში. 

II – საქართველოს ძირითადი მაკროეკონომიკური პარამეტრები 2025-2027 წლებში:
2025 წელს საქართველოს რეალური ეკონომიკური ზრდა 7.5% დაფიქსირდა. ზრდის მიმართულებით ძირითადი წვლილი შემდეგმა დარგებმა შეიტანა: ინფორმაცია და კომუნიკაცია, საფინანსო და სატრანსპორტო საქმიანობები. ასევე, მნიშვნელოვანი იყო ტურიზმიდან მიღებული შემოსავლების ზრდა, რამაც ეკონომიკურ აქტივობას კვლავ დადებითი იმპულსი შესძინა.
ეკონომიკურ ზრდაზე მოქმედი ძირითადი პარამეტრებიდან:
· საქონლის ექსპორტი 11.1 პროცენტით გაიზარდა და 7.3 მილიარდი დოლარი შეადგინა;
· ტურიზმიდან მიღებული შემოსავლები 6 პროცენტით გაიზარდა და 4.7 მილიარდი დოლარი შეადგინა;
· წმინდა ფულადი გზავნილების მაჩვენებელი წინა წელთან შედარებით 8.2 პროცენტით გაიზარდა და 3.2 მილიარდ დოლარს გადააჭარბა;
ნომინალურ გამოსახულებაში ქვეყნის ეკონომიკა 12.4 პროცენტით გაიზარდა და 104.6 მილიარდი ლარი შეადგინა, რაც ერთ სულ მოსახლეზე 10 000 დოლარს აჭარბებს.
ასევე აღსანიშნავია, რომ გასულ წელს დაფიქსირდა მიმდინარე ანგარიშის დეფიციტის ისტორიულად დაბალი მაჩვენებელი, რომლის მოცულობამ მთლიან შიდა პროდუქტთან მიმართებაში 2.6 პროცენტი შეადგინა.
2026 წელს ბიუჯეტი დაიგეგმა 5 პროცენტიანი რეალური ეკონომიკური ზრდის პროგნოზით, თუმცა წლის პირველ ნახევარში ეკონომიკური აქტივობა უფრო მაღალი იყო და შესაბამისად ზრდამ I კვარტალში 9 პროცენტი, ხოლო II კვარტალში 6.9 პროცენტი შეადგინა. ჯამში წლის პირველ ნახევარში რეალური ეკონომიკური ზრდა 7.8 პროცენტს შეადგენს.
მაღალი ზრდის ძირითადი მამოძრავებელი ფაქტორები ძირითადად მაღალპროდუქტიული დარგებია: ინფორმაცია და კომუნიკაცია, ტრანსპორტი და დასაწყობება, დამამუშავებელი მრეწველობა, საფინანსო საქმიანობები. რაც შეეხება დანახარჯების მხრიდან ზრდის მთავარ წარმმართველ ფაქტორებს, ძირითადად შიდა მოხმარება და ინვესტიციები ჩამოყალიბდა.  
2026 წელს საგარეო მოთხოვნა კვლავ ძლიერი რჩება:
· საქონლის ექსპორტი წლის პირველი 8 თვის განმავლობაში 22 პროცენტზე მეტით გაიზარდა და 5.4 მილიარდ დოლარს გადააჭარბა;
· მიუხედავად ახლო აღმოსავლეთის კონფლიქტისა, წლის პირველ ნახევარში ტურიზმიდან მიღებული შემოსავლები მოსალოდნელზე ნაკლებად, 2%-ით შემცირდა და 1.9 მილიარდი დოლარი შეადგინა;
· წმინდა ფულადი გზავნილების მაჩვენებელი იანვარ-აგვისტოს განმავლობაში გაზრდილია 7.3 პროცენტით და 2.3 მილიარდ დოლარს შეადგენს.
წლის პირველ ნახევარში არსებული ტენდენციების გათვალისწინებით გადაიხედა მიმდინარე წლის რეალური ეკონომიკური ზრდის პროგნოზი და ნაცვლად 5 პროცენტისა განისაზღვრა 6.8 პროცენტის ოდენობით.
აღსანიშნავია, რომ საერთაშორისო საფინანსო ინსტიტუტების მიერ საქართველოს რეალური ეკონომიკური ზრდის პროგნოზი ასევე გადაიხედა ზრდის მიმართულებით, კერძოდ:
· საერთაშორისო სავალუტო ფონდის პროგნოზი გაიზარდა 6.5 პროცენტამდე, მანამდე არსებული 5.3 პროცენტის ნაცვლად;
· მსოფლიო ბანკმა ივნისში მსოფლიოს და უმეტესი ქვეყნების პროგნოზები კლების მიმართულებით შეცვალა და საქართველოს 2026 წლის პროგნოზი 5.0 პროცენტით განსაზღვრა;
· აზიის განვითარების ბანკმა სექტემბერში გაზარდა საქართველოს ეკონომიკური ზრდის პროგნოზი მანამდე არსებული 5.5 პროცენტიდან 6.3 პროცენტამდე.
· ევროპის რეკონსტრუქციისა და განვითარების ბანკმა სექტემბერში საქართველოს ეკონომიკური ზრდა 6.0 პროცენტიდან 6.5 პროცენტამდე გაზარდა;
2027 წელს საქართველოს რეალური ეკონომიკური ზრდის პროგნოზი კვლავ კონსერვატიულ დაშვებებზეა გაკეთებული და 5 პროცენტს შეადგენს, ხოლო საშუალოვადიან პერიოდში ეკონომიკური ზრდა პროგნოზირებულია მის ე.წ. პოტენციური დონის გათვალისწინებით და 5.2-5.3 პროცენტის ფარგლებშია. აღსანიშნავია, რომ აღნიშნული პროგნოზი სრულ თანხვედრაშია საერთაშორისო საფინანსო ინსტიტუტების პროგნოზებთან.
რაც შეეხება ინფლაციას, 2025 წლის ინფლაციამ 3.9 პროცენტი შეადგინა. მიზნობრივზე მაღალი ინფლაცია განპირობებული იყო საერთაშორისო ბაზარზე სურსათისა და ნედლეულის ფასების მატებითა და საბაზო ეფექტის ამოწურვით. 2026 წელს ინფლაციამ ზრდა დაიწყო და ამას დაემატა სასურსათო ბაზრებიდან მომავალი მაღალი ინფლაციური წნეხი, რის შედეგადაც 2026 წლის პირველი რვა თვის საშუალო ინფლაციამ 5.3% შეადგინა. მიწოდების ეფექტების თანდათან დასტაბილურების პარალელურად, არსებული პროგნოზით, 2026 წლის საშუალო წლიური ინფლაციის პროგნოზი 5.2 პროცენტია, ხოლო 2027 წლის მეორე ნახევარში იგი ეროვნული ბანკის მიზნობრივ მაჩვენებელს დაუბრუნდება. 



III – საქართველოს ეკონომიკაზე მოქმედი საშუალოვადიანი პერიოდის ძირითადი რისკები:
გეოპოლიტიკური სიტუაციიდან გამომდინარე კვლავ არსებული გაურკვეველი მდგომარეობის გამო, განსაკუთრებით მნიშვნელოვანია რისკ-ფაქტორების ანალიზი. ამის მიზეზი ერთი მხრივ ისაა, რომ საქართველოს ეკონომიკა გარკვეულწილად დამოკიდებულია რეგიონის ქვეყნებზე როგორც სავაჭრო, ასევე - გზავნილებისა და ტურიზმის კუთხით, ხოლო მეორე მხრივ, საქართველოს ეკონომიკა მნიშვნელოვნად არის დამოკიდებული საერთაშორისო ნავთობის ფასებზე.
ბოლო პერიოდში შეინიშნება ნავთობისა და მასთან დაკავშირებული პროდუქტების ფასების ზრდა, რაც ძირითადად რეგიონში არსებული კონფლიქტებით იყო გამოწვეული და რამაც ასევე გავლენა იქონია საქართველოს საერთო ფასების დონეზე. შესაბამისად, აღნიშნულ ფაქტორებს შეიძლება ჰქონდეთ როგორც პირდაპირი, ასევე - არაპირდაპირი გავლენა სხვადასხვა რისკების მატერიალიზაციის ალბათობაზე. 
ქვემოთ მოცემული რისკ-ფაქტორების ალბათობების ანალიზი საფუძვლად უდევს ფინანსთა სამინისტროს ეკონომიკური პროგნოზირების მოდელის დაშვებებს, რის საფუძველზეც ხდება ალტერნატიული - ოპტიმისტური და პესიმისტური სცენარების შემუშავება. 
1. გეოპოლიტიკური ფრაგმენტაცია და საგარეო შემოდინებების მოწყვლადობა 
გასული ათწლეულის განმავლობაში ჩვენი რეგიონი არ არის მოკლებული შოკებს, თუმცა ბოლო პერიოდში რეგიონული მაკროეკონომიკური რისკები თვისებრივად ახალ ფაზაში გადავიდა. 
საქართველოსთვის, როგორც მცირე და ღია ეკონომიკისთვის, საგარეო მოწყვლადობის ძირითად წყაროს წარმოადგენს საგარეო შემოდინებების შემცირება და გეოპოლიტიკური ფრაგმენტაცია, რომლის გადაცემის არხის მექანიზმიც საქართველოს ეკონომიკაზე რამდენიმე მიმართულებით იმოქმედებს:
· სატრანსპორტო-ლოგისტიკური შეზღუდვები: გეოპოლიტიკური გადანაწილების შედეგად გაზრდილია ტვირთბრუნვა "შუა დერეფანში", თუმცა ინფრასტრუქტურული და გამტარუნარიანობის ბარიერების გამო, არსებობს ლოგისტიკური შეფერხებების ზრდის რისკი, რაც შეზღუდავს სატრანსპორტო სერვისების ექსპორტის ზრდის პოტენციალს; 
· ახლო აღმოსავლეთის ესკალაცია: ირან-ისრაელის კონფლიქტი ზრდის ზოგად გაურკვევლობას, აფრთხობს საერთაშორისო ინვესტორებს და რეგიონულ დონეზე ქმნის პირდაპირი უცხოური ინვესტიციების შემცირების რისკს, რაც პირდაპირ აუარესებს მიმდინარე ანგარიშის დეფიციტის დაფინანსების ხარისხს.
2. გლობალური სავაჭრო პირობების გაუარესება 
საერთაშორისო სავალუტო ფონდისა და მსოფლიო ბანკის უახლესი შეფასებებით, გლობალური ეკონომიკური ზრდა შესაბამისად 3.0 და 2.5%-იან ნიშნულზეა პროგნოზირებული, რაც ჩამორჩება ისტორიულ საშუალო 3.8%-ს. ეკონომიკური აქტივობის გლობალურ შენელებას მნიშვნელოვნად აძლიერებს აშშ-ის მიერ შემოღებული სავაჭრო ტარიფები და გლობალური ეკონომიკის ბლოკებად დაყოფის ტენდენცია.
სავაჭრო ბარიერების ზრდა მიწოდების ჯაჭვების რეგიონალიზაციის პარალელურად იწვევს ტრანზაქციული და სატრანსპორტო ხარჯების მატებას. საქართველოს ფისკალური და მაკროეკონომიკური პოზიციისთვის ეს რამდენიმე მიმართულებით ქმნის საფრთხეს:
· ძირითად სავაჭრო პარტნიორებში ინდუსტრიული სტაგნაცია: სავაჭრო პარტნიორ ეკონომიკებში არსებული სუსტი ინდუსტრიული აქტივობა და მაღალი ხარჯები ენერგორესურსებზე ამცირებს მათ მსყიდველობითუნარიანობას. ეს პირდაპირ ზღუდავს ქართული ექსპორტის (მათ შორის, შუალედური მოხმარების საქონლისა და ნედლეულის) მოცულობას; 
· ფისკალური კონსოლიდაციის ეფექტი: რეგიონის პარტნიორ ქვეყნებში პანდემიის შემდგომ დაგროვილი მაღალი სახელმწიფო ვალისა და გაზრდილი საპროცენტო ხარჯების გამო არსებული ფისკალური კონსოლიდაცია (ხარჯების შემცირება და გადასახადების ზრდა) დამატებით აფერხებს მათ ეკონომიკურ ზრდას; 
· სანქციების მეორადი ეფექტის წარმოქმნის რისკები: გლობალური სავაჭრო რეჟიმების გამკაცრებამ და საერთაშორისო ფინანსური მონიტორინგის გართულებამ შესაძლოა გაზარდოს ქართული კომპანიების საოპერაციო ხარჯები საერთაშორისო ტრანზაქციების განხორციელებისას.

3. ინფლაციური წნეხი და გლობალური ფინანსური პირობების გამკაცრება 
გეოპოლიტიკური დაძაბულობისა და კლიმატური პირობების ცვლილების (ექსტრემალური ამინდი) გამო, საერთაშორისო ბაზრებზე სურსათისა და ენერგომატარებლების ფასების მკვეთრი მერყეობის რისკი კვლავ მაღალია. ამასთან, წამყვან ეკონომიკებში ფიქსირდება მომსახურების სექტორის ე.წ. "ხისტი" ინფლაცია და შრომის ბაზრის დისბალანსი, რაც ართულებს მათ მიზნობრივ მაჩვენებლებთან დაბრუნებას.
გლობალური ინფლაციის ტენდენციებმა აიძულა წამყვანი ცენტრალური ბანკები (აშშ-ს და ევროპის ცენტრალური ბანკები), გადაევადებინათ მონეტარული პოლიტიკის შერბილების ციკლი (ბოლო პერიოდში დაფიქსირდა მონეტარული პოლიტიკის გამკაცრება). ფედერალური სარეზერვო ბანკისა და ევროპის ცენტრალური ბანკის მიერ გამკაცრებული მონეტარული პოლიტიკის კვლავ შენარჩუნებას შესაძლოა ჰქონდეს უარყოფითი გავლენა სხვა ქვეყნებზეც. მკაცრი გლობალური ფინანსური პირობების გახანგრძლივება ქმნის შემდეგ საფრთხეებს:
· კაპიტალის გადინება და სუვერენული რისკის პრემიის ზრდა: აშშ-ის სახაზინო ობლიგაციების მაღალი შემოსავლიანობა განვითარებადი ბაზრებიდან კაპიტალის გადინებას იწვევს. ეს ზრდის საქართველოს სუვერენული რისკის პრემიას, რაც ზეწოლას ახდენს გაცვლით კურსზე და მოითხოვს ეროვნული ბანკის მხრიდან საპასუხო ინტერვენციებს ან საპროცენტო განაკვეთის მაღალ ნიშნულზე ხანგრძლივად შენარჩუნებას. აქვე უნდა აღინიშნოს, რომ ამის მიუხედავად ევრობონდებზე რისკის პრემიის შემცირებას ჰქონდა ადგილი და აღნიშნული რისკი არ რეალიზებულა; 
· სახელმწიფო ვალის მომსახურების სიმძიმე: საერთაშორისო ფინანსურ ბაზრებზე განაკვეთების ზრდა პირდაპირ აძვირებს ახალი საგარეო ვალის მოზიდვასა და არსებულის რეფინანსირებას, რაც ამცირებს ბიუჯეტის ფისკალურ სივრცეს; 
· კერძო ინვესტიციების გამოდევნა: მკაცრი შიდა და გარე ფინანსური პირობები აძვირებს კორპორატიულ დაკრედიტებას. მაღალი საპროცენტო ხარჯების ფონზე კომპანიები აჩერებენ კაპიტალურ დანახარჯებსა და გაფართოების პროექტებს, რაც ამცირებს ქვეყნის პოტენციურ ეკონომიკურ ზრდას საშუალოვადიან პერიოდში.
ზემოაღნიშნული რისკების გათვალისწინებით 2027 წლის საბაზისო მაკროეკონომიკურ მაჩვენებლებთან ერთად წარმოდგენილია ოპტიმისტური და პესიმისტური სცენარები, რომელთა ძირითადი მაჩვენებლები 2027 წლისთვის შემდეგნაირად გამოიყურება:


	დასახელება
	საბაზისო სცენარი
	ოპტიმისტური
სცენარი
	პესიმისტური
სცენარი

	რეალური მშპ-ს ზრდა
	5.0%
	6.4%
	2.2%

	მშპ-ს დეფლატორი
	3.7%
	4.7%
	2.7%

	ნომინალური მშპ-ს ზრდა
	8.9%
	11.4%
	5.0%

	ნომინალური მშპ (მლნ ლარი)
	126,380.1
	130,773.9
	119,648.3

	მშპ ერთ სულ მოსახლეზე (აშშ დოლარი)
	12,286.3
	12,713.4
	11,631.8

	სამომხმარებლო ფასების ინდექსი, პერიოდის ბოლოს
	3.0%
	4.0%
	2.0%

	მიმდინარე ანგარიშის დეფიციტი (მშპ-ს %)
	4.5%
	5.2%
	3.8%

	ნაერთი ბიუჯეტის დეფიციტი (მშპ-ს %)
	2.5%
	1.7%
	2.6%

	მთავრობის ვალი (მშპ-ს %)
	31.6%
	30.5%
	33.3%

	ნაერთი ბიუჯეტის საგადასახადო შემოსავლები
	29,520.0
	30,364.0
	28,188.0



IV – საქართველოს ფისკალური პოლიტიკის ძირითადი ამოცანები:
2027-2030 წლებში ფისკალური პოლიტიკა მიმართული იქნება მაკროეკონომიკური სტაბილურობის შენარჩუნების, ფისკალური მდგრადობის გაძლიერების, ეკონომიკური ზრდის ხელშეწყობისა და მოსახლეობის სოციალური და ეკონომიკური კეთილდღეობის გაუმჯობესებისკენ. ამასთან, ფისკალური პოლიტიკის დაგეგმვისას გათვალისწინებული იქნება როგორც ქვეყნის შიდა ეკონომიკური განვითარების დინამიკა, ისე გლობალურ და რეგიონულ ეკონომიკურ გარემოში არსებული შესაძლებლობები და რისკები.
ფისკალური პოლიტიკის ერთ-ერთ ძირითად ამოცანას წარმოადგენს ფისკალური მდგრადობის უზრუნველყოფა და სახელმწიფო ფინანსების გრძელვადიანი სტაბილურობის შენარჩუნება. აღნიშნულის უზრუნველსაყოფად კრიტიკულად მნიშვნელოვანია ბიუჯეტის დეფიციტისა და სახელმწიფო ვალის მდგრად დონეზე შენარჩუნება.
ამ კუთხით აღსანიშნავია პანდემიის შემდგომი წლების ფისკალური კონსოლიდაცია. 2021-2024 წლებში, პანდემიის შედეგებით თითქმის მთლიანი შიდა პროდუქტის 60 პროცენტამდე გაზრდილი მთავრობის ვალი დაუბრუნდა მის უსაფრთხო, 40 პროცენტიან დონეს, ხოლო 2024 წლის ბოლოსთვის 34.4 პროცენტი შეადგინა.
ვალის მაჩვენებლის მსგავსი მოცულობით შემცირების ძირითადი მიზეზი ბიუჯეტის დეფიციტის შემცირება იყო, რომლის მოცულობა მთლიან შიდა პროდუქტთან მიმართებაში, 2020 წელს არსებული 9 პროცენტიანი ნიშნულიდან 2024 წლის ბოლოსთვის 2.3 პროცენტამდე შემცირდა.
პანდემიის დანაკარგის აღმოფხვრის შემდგომ, ფისკალური პოლიტიკა ხორციელდება ისეთ საბიუჯეტო დეფიციტზე, რომელიც ერთის მხრივ მცირე სტიმულს აძლევს ეკონომიკურ ზრდას, მაგრამ ამავდროულად შენარჩუნებულია მთავრობის ვალის კლებადი დინამიკა, რაც უზრუნველყოფს ე.წ. „ფისკალური ბუფერების“ შექმნას მომავალში შესაძლო კრიზისული პერიოდისთვის. ამასთან, აღსანიშნავია რომ, დაგეგმილზე მაღალი ეკონომიკური ზრდის შემთხვევაში, მოქმედი ფისკალური პოლიტიკის შედეგად მცირდება ეკონომიკის ფისკალური სტიმულირება, რისი ნათელი მაგალითიც 2025-2026 წლების დეფიციტის მაჩვენებლებია. კერძოდ, ორი წლის განმავლობაში 2.5 პროცენტიანი დეფიციტი, დაგეგმილზე მაღალი ეკონომიკური ზრდის გათვალისწინებით შემცირდა 1.4 პროცენტამდე.
პოლიტიკის შემდეგ მიმართულებას წარმოადგენს ფისკალური რისკების მართვა. საქართველოში თითქმის 10 წელია ფისკალური რისკების დოკუმენტი წარმოადგენს ბიუჯეტის შემადგენელ ნაწილს და ყოველწლიურად მიმდინარეობს მისი გაუმჯობესება.
განვლილ პერიოდში ძირითადი ყურადღება გამახვილებული იყო ფისკალური რისკების იდენტიფიცირება, რომლის ანალიზიც შესაძლებლობას იძლევა ეტაპობრივად გადავიდეთ რისკების მართვასა და მის პრევენციაზე. ამ კუთხით მნიშვნელოვანი რეფორმაა სახელმწიფო საწარმოების ფინანსური ზედამხედველობის გაძლიერება და კვაზიფისკალური ხარჯების მაქსიმალური შემცირება.
სტაბილური მაკროეკონომიკური და ფისკალური პარამეტრების შენარჩუნების პარალელურად ფისკალური პოლიტიკის მნიშვნელოვანი ამოცანა იქნება ეკონომიკური ზრდის პოტენციალის გაძლიერება. სახელმწიფო რესურსების მიმართვა იმ მიმართულებებით, რომლებიც ხელს უწყობს პროდუქტიულობის ზრდას, კერძო სექტორის განვითარებას, ინვესტიციების მოზიდვას, ინფრასტრუქტურის გაუმჯობესებას, ადამიანური კაპიტალის განვითარებასა და რეგიონული ეკონომიკური შესაძლებლობების გაფართოებას.
სოციალური მიმართულებით ფისკალური რესურსების გამოყენების ერთ-ერთი მთავარი ამოცანა იქნება მიზნობრივი სოციალური დაცვის უზრუნველყოფა და მოსახლეობის მოწყვლადი ჯგუფების მხარდაჭერა. ამასთან, სოციალური პროგრამების დაგეგმვისას ყურადღება გამახვილდება როგორც მათი დაფინანსების მდგრადობაზე, ისე პროგრამების მიზნობრიობისა და შედეგიანობის გაუმჯობესებაზე.
საჯარო ინვესტიციების მართვის გაუმჯობესება დარჩება ფისკალური პოლიტიკის ერთ-ერთ მნიშვნელოვან მიმართულებად. საინვესტიციო პროექტების შერჩევისა და დაფინანსების პროცესში გათვალისწინებული იქნება მათი ეკონომიკური და სოციალური ეფექტიანობა, რაც ხელს შეუწყობს შეზღუდული ფისკალური რესურსების მიმართვას მაღალი ეკონომიკური ან/და უკუგების მქონე პროექტებისკენ.
შეჯამებისთვის, 2027-2030 წლების ფისკალური პოლიტიკის ამოცანები ეფუძნება ფისკალური მდგრადობისა და ეკონომიკური განვითარების ინტერესების დაბალანსებას. ერთი მხრივ, მაკროეკონომიკური და ფისკალური სტაბილურობის შენარჩუნება, ხოლო მეორე მხრივ - საკმარისი რესურსის უზრუნველყოფა ეკონომიკური ზრდის პოტენციალის, ინფრასტრუქტურის, ადამიანური კაპიტალისა და სოციალური დაცვის გასაძლიერებლად. 

V – 2027-2030 წლების ძირითადი მაკროეკონომიკური და ფისკალური პარამეტრები:
როგორც ზემოთაა აღნიშნული, მსოფლიო და რეგიონულ ეკონომიკებში არსებული გაურკვევლობის გათვალისწინებით, 2027-2030 წლების მაკროეკონომიკური პარამეტრები დაგეგმილია შედარებით კონსერვატიული პროგნოზების მიხედვით და ითვალისწინებს:
· რეალური ეკონომიკური ზრდის პროგნოზი 2027 წლისთვის შეადგენს 5.0 პროცენტს, ხოლო მომდევნო წლებში 5.2-5.3 პროცენტის ფარგლებშია;
· მთლიანი შიდა პროდუქტის დეფლატორის მაჩვენებელი 2027 წელს 3.7 პროცენტია, ხოლო მომდევნო წლებში 3.0 პროცენტის დონეზეა;
· ნომინალური მთლიანი შიდა პროდუქტი 2027 წელს 8.9 პროცენტით იზრდება და 126.4 მილიარდ ლარს შეადგენს. შემდგომ წლებში ზრდის პროგნოზი საშუალოდ 8.5 პროცენტია და 2030 წლისთვის 161.0 მილიარდ ლარს აჭარბებს;
· ერთ სულ მოსახლეზე გადაანგარიშებით მთლიანი შიდა პროდუქტის მაჩვენებელი 2027 წლის ბოლოსთვის 12.0 ათას დოლარს, ხოლო 2030 წლისთვის 15.0 ათას დოლარს აჭარბებს.
· ინფლაციის მაჩვენებელს მომდევნო წელს კლებადი ტენდენცია ექნება და წლის ბოლოსთვის მის მიზნობრივ მაჩვენებელს, 3.0 პროცენტს დაუბრუნდება. მომდევნო წლებშიც ინფლაციის პროგნოზი მისი მიზნობრივი მაჩვენებლის ფარგლებშია;
· მიმდინარე ანგარიშის დეფიციტი 2027 წლისთვის 4.5 პროცენტს შეადგენს, ხოლო მომდევნო წლებში 4.3 პროცენტამდე მცირდება;
· ბიუჯეტის დეფიციტი 2027 წლისთვის დაგეგმილია მთლიანი შიდა პროდუქტის 2.5 პროცენტის დონეზე, ხოლო შემდგომ წლებში მცირედით კლებადი ტენდენცია აქვს და 2.2 პროცენტამდე მცირდება;
· მთავრობის ვალის მაჩვენებელი 2027 წლისთვის 31.6 პროცენტის დონეზეა და მომდევნო წლებში ინარჩუნებს მცირედით კლების ტენდენციას;
· ნაერთი ბიუჯეტის საგადასახადო შემოსავლები 2027 წლისთვის დაგეგმილია 29.5 მილიარდი ლარის ოდენობით, ხოლო 2030 წლისთვის 41.0 მილიარდ ლარს აჭარბებს.

	დასახელება
	2026
	2027
	2028
	2029
	2030

	რეალური მშპ-ს ზრდა
	6.8%
	5.0%
	5.2%
	5.3%
	5.3%

	მშპ-ს დეფლატორი
	3.9%
	3.7%
	3.0%
	3.0%
	3.0%

	ნომინალური მშპ-ს ზრდა
	11.0%
	8.9%
	8.4%
	8.5%
	8.5%

	ნომინალური მშპ (მლნ ლარი)
	116,067.5
	126,380.1
	136,940.5
	148,524.3
	161,087.9

	მშპ ერთ სულ მოსახლეზე (აშშ დოლარი)
	11,113.4
	12,286.3
	13,312.9
	14,439.1
	15,660.5

	სამომხმარებლო ფასების ინდექსი, პერიოდის ბოლოს
	5.0%
	3.0%
	3.0%
	3.0%
	3.0%

	მიმდინარე ანგარიშის დეფიციტი (მშპ-ს %)
	4.3%
	4.5%
	4.4%
	4.3%
	4.3%

	ნაერთი ბიუჯეტის დეფიციტი (მშპ-ს %)
	1.4%
	2.5%
	2.4%
	2.3%
	2.2%

	მთავრობის ვალი (მშპ-ს %)
	31.9%
	31.6%
	31.5%
	31.4%
	31.2%

	ნაერთი ბიუჯეტის საგადასახადო შემოსავლები
	27,400.0
	29,520.0
	32,700.0
	35,700.0
	38,500.0



VI – 2027 წლის ნაერთი ბიუჯეტის პარამეტრები:
1. 2027 წლის ნაერთი ბიუჯეტის შემოსულობები:
როგორც ზემოთაა აღნიშნული 2027 წლის ბიუჯეტი დაგეგმილია რეალური ეკონომიკური ზრდის 5.0 პროცენტიანი პროგნოზით და საბიუჯეტო დეფიციტის 2.5 პროცენტის მაჩვენებლით.
ზემოაღნიშნული პარამეტრების გათვალისწინებით, ნაერთი ბიუჯეტის ჯამური შემოსულობები შეადგენს 37 მილიარდ 531 მილიონ ლარს, რაც 2026 წლის საპროგნოზო მაჩვენებელს 1 მილიარდ 526 მილიონი ლარით აღემატება.
ჯამური შემოსულობების 85 პროცენტზე მეტს შემოსავლები წარმოადგენს, რომლის მოცულობა 32 მილიარდ 90 მილიონ ლარს აჭარბებს და მიმდინარე წლის საპროგნოზო მოცულობასთან შედარებით 1 მილიარდ 754 მილიონი ლარით მეტია.
შემოსავლების ძირითადი წყარო საგადასახადო შემოსავლებია. საგადასახადო შემოსავლების გაანგარიშება დაფუძნებულია მიმდინარე წლის საბაზო მაჩვენებელზე, ანუ გათვალისწინებულია მიმდინარე წელს მაღალი ეკონომიკური ზრდის შედეგად გადაჭარბებით შესრულებული შემოსავლების პროგნოზი და ამ პროგნოზს ემატება მომდევნო წლის ეკონომიკური პარამეტრების ზრდის შედეგად მისაღები სახსრები.
საგადასახადო შემოსავლების მოცულობა 2027 წლისთვის განსაზღვრულია 29 მილიარდ 520 მილიონი ლარის ოდენობით, რაც მიმდინარე წლის საპროგნოზო მოცულობას 2 მილიარდ 120 მილიონი ლარით, ხოლო თავდაპირველ გეგმიურ მაჩვენებელს 2 მილიარდ 480 მილიონი ლარით აჭარბებს.
საგადასახადო შემოსავლების მთლიანი მოცულობა მისი სახეების მიხედვით შემდეგნაირად ნაწილდება:
· საშემოსავლო გადასახადის სახით დაგეგმილია 9 მილიარდ 950 მილიონი ლარი, რაც 2026 წლის გეგმიურ მაჩვენებელს 900 მილიონი ლარით (9.9%) აღემატება.
საშემოსავლო გადასახადის ჯამური მოცულობიდან 9 მილიარდი ლარი მიიმართება სახელმწიფო ბიუჯეტში (779 მლნ ლარით მეტი), ხოლო 950 მილიონი ლარი ავტონომიური რესპუბლიკების რესპუბლიკურ ბიუჯეტებში (121 მილიონი ლარით მეტი);

· მოგების გადასახადის პროგნოზი მიმდინარე წლის გეგმასთან შედარებით გაზრდილია 350 მილიონი ლარით და 3 მილიარდ 500 მილიონ ლარს შეადგენს, რაც სრულად სახელმწიფო ბიუჯეტში მიიმართება;

· დამატებული ღირებულების გადასახადის საპროგნოზო მაჩვენებელი შეადგენს 12 მილიარდ 100 მილიონ ლარს, რაც 2026 წლის გეგმიურ მაჩვენებელს 1 მილიარდ 170 მილიონი ლარით აღემატება (10.7%-ით მეტი).
დღგ-ს ჯამური მოცულობიდან სახელმწიფო ბიუჯეტში მიიმართება 9 მილიარდ 680 მილიონი ლარი (936 მილიონი ლარით მეტი), ხოლო მუნიციპალურ ბიუჯეტებში  2 მილიარდ 420 მილიონი ლარი (234 მილიონი ლარით მეტი);

· აქციზის სახით დაგეგმილი შემოსავლები, მიმდინარე წლის ანალოგიურად შეადგენს 2 მილიარდ 700 მილიონ ლარს, რაც სრულად სახელმწიფო ბიუჯეტში მიიმართება;

· იმპორტის გადასახადიც სრულად მიიმართება სახელმწიფო ბიუჯეტში და შეადგენს 150 მილიონ ლარს;

· ქონების გადასახადის ნაწილში დაგეგმილია 840 მილიონი ლარი, რომელიც სრულად მიიმართება მუნიციპალურ ბიუჯეტებში. ქონების გადასახადის გაანგარიშებისას გათვალისწინებულია ახალი ინიციატივა, რომელიც ითვალისწინებს ქონების გადასახადის გაუქმებას ფიზიკური პირებისთვის, რომელთა შემოსავალი 40 ათას ლარს აღემატება და ქონების გადასახადის ვალდებულება გავრცელდება მხოლოდ იმ  ფიზიკური პირებზე, რომელთა შემოსავალი 100 ათას ლარზე მეტია.

· სხვა გადასახადების სახით პროგნოზირებულია 170 მილიონი ლარი, რაც სრულად მიიმართება სახელმწიფო ბიუჯეტში.
მომდევნო წლის განმავლობაში პროგნოზირებულია ზედმეტად გადახდილი გადასახადების დაბრუნება ჯამში 3 მილიარდ 200 მილიონ ლარზე მეტი მოცულობით. აღსანიშნავია, რომ ეკონომიკურ ზრდასთან ერთად იზრდება ზედმეტად გადახდილი თანხების მოცულობა, რომელთა დაბრუნება ავტომატურ რეჟიმში ხორციელდება გადამხდელების დეკლარირების საფუძველზე.
გარდა ამისა, ნაერთი ბიუჯეტის საგადასახადო შემოსავლების ანალიზისას მიზანშეწონილია განვიხილოთ საგადასახადო დანახარჯების მოცულობა. საგადასახადო დანახარჯი წარმოადგენს იმ საგადასახადო შეღავათების ერთობლიობას, რომლებიც გათავისუფლებულია ან ნაკლები საგადასახადო განაკვეთით იბერგება.
განათლების, ჯანდაცვის და სოფლის მეურნეობის სექტორებში არსებული დღგ-ს საგადასახადო შეღავათების ჯამური მოცულობის საპროგნოზო მაჩვენებელი 2027 წლისთვის 2.5 მილიარდ ლარს შეადგენს.
ნაერთი ბიუჯეტის გრანტების სახით დაგეგმილი შემოსავლები შეადგენს 295 მილიონ ლარს.
სხვა შემოსავლების საპროგნოზო მოცულობა შეადგენს 2 მილიარდ 275 მილიონი ლარს, რაც მიმდინარე წლის საპროგნოზო მოცულობაზე 325 მილიონი ლარით ნაკლებია. 
შემცირება დაკავშირებულია ეროვნული ბანკის მოგებიდან მისაღები შემოსავლების შემცირებასთან. კერძოდ, მიმდინარე წელს ეროვნული ბანკის მოგებიდან სახელმწიფო ბიუჯეტმა მიიღო 570 მილიონ ლარზე მეტი, ხოლო მომდევნო წლის პროექტში ამ ეტაპზე  პროგნოზირებულია მხოლოდ 200 მილიონი ლარი. მსგავსი მოცულობით მოგების შემცირება ძირითადად დაკავშირებულია კომერციულ ბანკებზე გაცემული რეფინანსირების სესხების შემცირებასთან (ბანკებს აქვთ საკმარისი ლიკვიდობა და არ ესაჭიროებათ ეროვნული ბანკისგან დამატებითი სესხის აღება), რომლის მოცულობაც რიგ შემთხვევებში თითქმის 3 მილიარდს აღწევდა, ხოლო დღეის მდგომარეობით საშუალოდ 300 მილიონი ლარის ფარგლებშია.
სხვა შემოსავლების ჯამური მოცულობიდან 1 მილიარდ 300 მილიონი ლარი მიიმართება სახელმწიფო ბიუჯეტში, ხოლო დანარჩენი ავტონომიური რესპუბლიკებისა და მუნიციპალიტეტების ბიუჯეტებში.
ნაერთი ბიუჯეტის პრივატიზაცია დაგეგმილია 350 მილიონი ლარის ოდენობით, მათ შორის სახელმწიფო ბიუჯეტის წილი შეადგენს 200 მილიონ ლარს, ხოლო ავტონომიური რესპუბლიკებისა და მუნიციპალიტეტების წილი - 150 მილიონ ლარს.
გასულ წლებში გაცემული სესხების დაბრუნების სახით 2027 წელს ნაერთი ბიუჯეტი მიიღებს 420 მილიონ ლარს.
ვალდებულებების ზრდის ნაწილში მომდევნო წელს ნაერთი ბიუჯეტი მიიღებს 4 მილიარდ 670 მილიონ ლარს, მათ შორის:
· საშინაო ფასიანი ქაღალდების გამოშვებით დაგეგმილია 2 მილიარდ 600 მილიონი ლარის მიღება, რაც მიმდინარე წელს დაგეგმილ მოცულობას 800 მილიონი ლარით აღემატება.
ფასიანი ქაღალდების მოცულობის ზრდა დაკავშირებულია იმ გარემოებასთან, რომ მთავრობის ვალის მართვის სტრატეგია ითვალისწინებს ვალის დეკომპოზიციის მნიშვნელოვან ცვლილებას, კერძოდ ვალის მთლიან მოცულობაში საშინაო ვალის წილის ზრდას საგარეო ვალის წილის შემცირების ხარჯზე. აღნიშნული მაჩვენებელი 2020 წლისთვის 80 პროცენტი 20 პროცენტზე იყო საგარეო ვალის სასარგებლოდ. მოქმედი სტრატეგია ითვალისწინებს საგარეო ვალის წილის შემცირებას 65 პროცენტამდე, რაც თითქმის მიღწეულია, თუმცა საშუალოვადიან პერიოდში მიზანშეწონილია მისი წილის მუდმივი კლება.
გარდა ამისა, აღსანიშნავია რომ წელს პირველად განხორციელდა ფასიანი ქაღალდების გამოშვება სინდიკაციის მიხედვით, სადაც აქტიურად ჩაერთო არარეზიდენტი ინვესტორები, რომელთა მხრიდან დაინტერესება ორჯერ აღემატებოდა ემისიის მოცულობას. მსგავსი მსხვილი ემისიების განხორციელება დაგეგმილია მომდევნო წლებშიც.
· საერთაშორისო საფინანსო ინსტიტუტებიდან მისაღები კრედიტების მოცულობა ჯამში შეადგენს 2 მილიარდ 70 მილიონ ლარს, მათ შორის:

· მიმდინარე წელს აღარ არის გათვალისწინებული ევროობლიგაციების ემისიის შედეგად მისაღები სახსრები, რომლის მოცულობაც მიმდინარე წელს შეადგენდა 500 მილიონ აშშ დოლარს. მიმდინარე წელს განხორციელდა ემისია და მიღებული თანხით განხორციელდა 2021 წელს გამოშვებული ევროობლიგაციების რეფინანსირება;
· ბიუჯეტის მხარდამჭერი კრედიტების სახით მისაღები სახსრები, საშინაო ვალის გაზრდილი მოცულობის გათვალისწინებით შემცირებულია 240 მილიონი ლარით და შეადგენს 400 მილიონ ლარს;
· საინვესტიციო კრედიტების ნაწილში დაგეგმილია 1 მილიარდ 670 მილიონი ლარი, რომელიც ძირითადად შემდეგ პროექტებზე მიიმართება:
· ენერგეტიკული ინფრასტრუქტურა - 355 მილიონ ლარამდე;
· საგზაო ინფრასტრუქტურის გაუმჯობესება - 255 მილიონ ლარამდე;
· რკინიგზის ინფრასტრუქტურის გაუმჯობესება - 250 მილიონი ლარი;
· წყალმომარაგებისა და წყალარინების ინფრასტრუქტურა - 255 მილიონ ლარზე მეტი;
· ბოჭკოვანი ქსელის გაყვანა სოფლების ინტერნეტიზაციისთვის - 108 მილიონი ლარი;
· ჯანდაცვის ინფრასტრუქტურა - 83 მილიონ ლარზე მეტი;
· მყარი ნარჩენების ინფრასტრუქტურა - 75 მილიონ ლარამდე;
· სამელიორაციო ინფრასტრუქტურა - 60 მილიონ ლარამდე;
· საგანმანათლებლო ინფრასტრუქტურა - 51 მილიონ ლარზე მეტი;
· მუნიციპალური და სხვა ინფრასტრუქტურული პროექტებისთვის - 178 მილიონი ლარი, მათ შორის თბილისის მეტროს მოდერნიზაციის პროექტის ფარგლებში 104 მილიონი ლარი.

2. 2027 წლის ნაერთი ბიუჯეტის გადასახდელები:
არსებული საფინანსო რესურსის გათვალისწინებით 2027 წლის ბიუჯეტის ხარჯვითი ნაწილი დაგეგმილია 37 მილიარდ 562 მილიონი ლარის ოდენობით, რაც მიმდინარე წლის საპროგნოზო მოცულობას 1 მილიარდ 928 მილიონი ლარით აღემატება.
2027 წლის ჯამური გადასახდელებიდან 25 მილიარდ 424 მილიონი ლარი მიიმართება მიმდინარე ხარჯების (საპროცენტო ხარჯების გარდა) დაფინანსებაზე, რაც 2026 წლის საპროგნოზო მოცულობას 2 მილიარდ 34 მილიონი ლარით აღემატება.
მიმდინარე ხარჯები ძირითადად გაზრდილია შემდეგი მიმართულებებით:
· ჯანდაცვისა და სოციალური ხარჯები გაზრდილია 830 მილიონი ლარის ოდენობით, მათ შორის:

· მოსახლეობის საპენსიო უზრუნველყოფის ხარჯი გაზრდილია 555 მილიონი ლარით, რაც დაკავშირებულია კანონმდებლობის შესაბამისად პენსიების ინდექსაციასთან. კერძოდ, მოქმედი ინდექსაციის ფორმულის შესაბამისად 70 წლის და მეტი ასაკის პირთა პენსია იზრდება 60 ლარის ოდენობით და განისაზღვრება 555 ლარის ოდენობით (მაღალმთიან დასახლებებში 665 ლარს აჭარბებს), ხოლო 70 წლამდე ბენეფიციარებისთვის იზრდება 20 ლარით  და 390 ლარს შეადგენს (მაღალმთიან დასახლებებში 468 ლარი);
· ინდექსაციის შესაბამისად იზრდება შეზღუდული შესაძლებლობის მქონე პირთა სოციალური გასაცემლები, რისთვისაც დამატებით გამოყოფილია 60 მილიონი ლარი;
· ჯანდაცვის პროგრამების დაფინანსება გაზრდილია 127 მილიონ ლარზე მეტით, რომლის ფარგლებში გათვალისწინებულია სასწრაფო დახმარების პერსონალისა და სოფლის ექიმი/ექთნის ხელფასების ზრდა;
· სოციალური რეაბილიტაციისა და ბავშვზე ზრუნვის პროგრამა გაზრდილია 26 მილიონ ლარზე მეტით;
· დაგროვებითი საპენსიო სქემის დაფინანსება გაზრდილია 60 მილიონი ლარით;

· განათლების ხარჯები გაზრდილია 400 მილიონი ლარით, რომლის ფარგლებში გათვალისწინებულია საჯარო სკოლების მასწავლებლების, მათი ადმინისტრაციული პერსონალისა და საბავშვო ბაღების ხელფასების ზრდა. ასევე, გათვალისწინებულია უმაღლესი განათლების რეფორმის ფარგლებში სახელმწიფო უნივერსიტეტებში უფასო სწავლების დაფინანსება;

· საქართველოს კანონმდებლობის საფუძველზე, კერძო სექტორში ბოლო 4 კვარტალში გაზრდილი ხელფასების შესაბამისად, 8.4%-ით იზრდება საბაზო თანამდებობრივი სარგო, რისი გათვალისწინებითაც შრომის ანაზღაურების ფონდი გაზრდილია 395 მილიონი ლარით;

· გარემოს დაცვისა და სოფლის მეურნეობის პროგრამების დაფინანსება გაზრდილია 90 მილიონი ლარით;

· სპორტული ფედერაციების დაფინანსება გაზრდილია 50 მილიონი ლარით;

· სხვა დანარჩენი სახელმწიფო პროგრამების და მუნიციპალური სერვისების დაფინანსება გაზრდილია 269 მილიონი ლარით;

2027 წლის ნაერთი ბიუჯეტიდან კაპიტალური ხარჯების დასაფინანსებლად მიიმართება 8 მილიარდ 431 მილიონ ლარზე მეტი, რაც მიმდინარე წლის საპროგნოზო მაჩვენებელს თითქმის 1 მილიარდი ლარით აღემატება.
აღნიშნული თანხის ფარგლებში გათვალისწინებულია:
· მუნიციპალური ინფრასტრუქტურის გაუმჯობესებაზე მიიმართება 2 მილიარდ 700 მილიონ ლარზე მეტი;

· საგზაო ინფრასტრუქტურის გაუმჯობესებისთვის გამოყოფილია 1 მილიარდ 332 მილიონ ლარამდე, მათ შორის 723 მილიონი ლარია გათვალისწინებული ჩქაროსნული მაგისტრალების მშენებლობისთვის. გამოყოფილი თანხის ფარგლებში მომდევნო წელს დაიწყება:
· თბილისის შემოვლითი გზის მშენებლობა - გამოყოფილია 210 მილიონი ლარი;
· მცხეთა-სტეფანწმინდა-ლარსის საავტომობილო გზის წიწამური-ჟინვალის მონაკვეთის მშენებლობა - გათვალისწინებულია 50 მილიონი ლარი;
· თბილისი-რუსთავის II მონაკვეთის მშენებლობა - გამოყოფილია 50 მილიონი ლარი;
· რუსთავი-წითელი ხიდის  და ალგეთი-სადახლოს გზების მშენებლობა - მიიმართება 105,5 მილიონი ლარი;
· ანაკლიის პორტთან მისასვლელი გზის მშენებლობა - გათვალისწინებულია 30 მილიონი ლარი;

· განათლების მიმართულებით კაპიტალური ხარჯების დასაფინანსებლად გათვალისწინებულია 800 მილიონი ლარი;

· წყალმომარაგებისა და წყალარინების პროექტებზე მიიმართება 432 მილიონი ლარი; 

· ენერგეტიკული ინფრასტრუქტურის გაუმჯობესებაზე გამოყოფილია 404 მილიონი ლარი, მათ შორის გათვალისწინებულია ენერგიის დამაგროვებელი მოწყობილობების მშენებლობა და რეგიონებში გაზიფიცირების სამუშაოების განახლება;

· სპორტული ინფრასტრუქტურის მშენებლობა-რეაბილიტაციაზე მიიმართება 310 მილიონი ლარი;

· ტურისტული ინფრასტრუქტურის განვითარებაზე გამოყოფილია 172 მილიონი ლარი;

· იძულებით გადაადგილებულ პირთა და მიგრანტთა განსახლების პროექტების დაფინანსებაზე გამოყოფილია 268 მილიონი ლარი;

· ჯანდაცვის ინფრასტრუქტურის გასაუმჯობესებლად გათვალისწინებულია 142.5 მილიონი ლარი;

· სამელიორაციო სისტემების მოდერნიზების პროექტებზე გამოყოფილია 145 მილიონი ლარი; 

· მყარი ნარჩენების პროექტების განსახორციელებლად გათვალისწინებულია 106,4 მილიონი ლარი; 

· პოლიციის, სახელმწიფო უსაფრთხოების და თავდაცვის მიმართულებით დაგეგმილი კაპიტალური ხარჯები შეადგენს 701 მილიონ ლარს;

· საქართველოს რკინიგზის გამტარუნარიანობის ზრდის მიზნით მიიმართება 250 მილიონი ლარი;

· თბილისის მეტროს მოდენრიზაციის პროექტის დაფინანსება შეადგენს 125 მილიონ ლარს;

· ანაკლიის პორტის მშენებლობის პროექტისთვის გამოყოფილია 125 მილიონი ლარი;

· სოფლების ინტერნეტიზაციის პროექტის ფარგლებში, ოპტიკურ-ბოჭკოვანი ქსელის მშენებლობაზე მიიმართება 107 მილიონი ლარი;

· ქუთაისის აეროპორტის ახალი ასაფრენ-დასაფრენი ბილიკის მშენებლობის დასასრულებლად გათვალისწინებულია 60 მილიონი ლარი;

· სხვა დანარჩენი კაპიტალური ხარჯები ჯამში შეადგენს 267 მილიონ ლარს;
სახელმწიფო ვალდებულებების მომსახურებისა და დაფარვის ხარჯები, 2026 წელთან შედარებით ჯამში შემცირებულია 1 095.7 მილიონი ლარით და 3 მილიარდ 637 მილიონ ლარს შეადგენს.
აღნიშნული შემცირება გამოწვეულია იმ გარემოებით, რომ 2026 წელს განხორციელდა 2021 წელს გამოშვებული ევროობლიგაციების რეფინანსირება და შესაბამისად, 2027 წელს აღარ არის გათვალისწინებული მისი დაფარვის ხარჯები.


VII – 2027 წლის სახელმწიფო ბიუჯეტის შემოსულობები:

წარმოდგენილი პროექტის მიხედვით საქართველოს 2027 წლის სახელმწიფო ბიუჯეტის შემოსულობების ჯამური მაჩვენებელი, მიმდინარე წლის დამტკიცებული გეგმით გათვალისწინებულ მაჩვენებელთან შედარებით გაზრდილია 1 406.6 მლნ ლარით და განისაზღვრება 32 166.0 მლნ ლარის ოდენობით. მათ შორის:
· შემოსავლები - 26 795.6 მლნ ლარი (2026 წლის დამტკიცებულ გეგმასთან შედარებით გაზრდილია 1 799.3 მლნ ლარით);
· საგადასახადო შემოსავლები შეადგენს 25 250.0 მლნ ლარს, რაც დამტკიცებულ გეგმასთან შედარებით გაზრდილია 2 050.0 მლნ ლარით;
(საგადასახადო შემოსავლების დეტალური ანალიზი მისი კატეგორიების მიხედვიტ წარმოდგენილია განმარტებითი ბარათის VI თავის პირველ ნაწილში, ნაერთი ბიუჯეტის შემოსულობებთან ერთად)
· გრანტების სახით დაგეგმილი მაჩვენებელი განისაზღვრება 245.6 მლნ ლარის ოდენობით.
· სხვა შემოსავლების პროგნოზი 2026 წლის დამტკიცებულ გეგმასთან შედარებით შემცირებულია 150 მილიონი ლარით და განისაზღვრება 1 300,0 მლნ ლარის ოდენობით;
(სხვა შემოსავლების მაჩვენებლის შემცირება დაკავშირებულია ეროვნული ბანკის მოგების შემცირებასთან, რისი მიზეზებიც წარმოდგენილია  განმარტებითი ბარათის VI თავის პირველ ნაწილში, ნაერთი ბიუჯეტის შემოსულობებთან ერთად)

· არაფინანსური აქტივების კლების (პრივატიზაცია) სახით მისაღები თანხების გეგმა შეადგენს 200,0 მლნ ლარს (შენარჩუნებულია 2026 წლის გეგმის შესაბამისად).
· ფინანსური აქტივების კლების (სესხების დაბრუნება) მაჩვენებელი განისაზღვრა 500.0 მლნ ლარის ოდენობით (შენარჩუნებულია 2026 წლის გეგმის შესაბამისად), მათ შორის ყველაზე დიდი მოცულობით სესხების დაბრუნება გათვალისწინებულია გაერთიანებული წყალმომარაგების კომპანიისგან (165.0 მლნ ლარზე მეტი) და სახელმწიფო ელექტროსისტემისგან (150.0 მლნ ლარზე მეტი);
· ვალდებულებების ზრდის სახით მისაღები სახსრები განისაზღვრა 4 670.4 მლნ ლარის ოდენობით მათ შორის:
· საშინაო ფასიანი ქაღალდების გამოშვებით მისაღები სახსრები შეადგენს 2 600.0 მლნ ლარს; 
· საინვესტიციო კრედიტების მაჩვენებელი შეადგენს 1 670.4 მლნ ლარს;
· საბიუჯეტო დახმარების სახით მისაღები კრედიტების მაჩვენებელი შეადგენს 400.0 მლნ ლარს;

(ვალდებულებების ზრდასთან დაკავშირებული დეტალური მონაცემები წარმოდგენილია  განმარტებითი ბარათის VI თავის პირველ ნაწილში, ნაერთი ბიუჯეტის შემოსულობებთან ერთად)
ამავდროულად ბიუჯეტი ითვალისწინებს ვალის დაფარვას 1 537.6 მლნ ლარის ოდენობით, შესაბამისად ვალდებულებების წმინდა ზრდა 3 132.8 მლნ ლარს შეადგენს.


VIII – 2027 წლის სახელმწიფო ბიუჯეტის ასიგნებები (ხარჯვითი ნაწილი):

2027 წლის სახელმწიფო ბიუჯეტის პროექტის პირველადი ვარიანტის მიხედვით სახელმწიფო ბიუჯეტის ასიგნებების მოცულობა შეადგენს 32 071,5 მლნ ლარს, რაც 2026 წლის დამტკიცებულ გეგმას 1 190,1 მლნ ლარით აჭარბებს. 
ასიგნებების მთლიანი მოცულობიდან:
· მიმდინარე ხარჯები შეადგენს 23 124,9 მლნ ლარს;
· არაფინანსური და ფინანსური აქტივების ზრდა, გრანტების და სხვა ხარჯების კაპიტალური ხარჯები (კაპიტალური ხარჯები) ჯამში შეადგენს  7 409,0 მლნ ლარს;
· ვალდებულებების კლების ნაწილში გათვალისწინებულია 1 537,7 მლნ ლარი.

სამინისტროების მიხედვით გათვალისწინებულია:
საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტროს ასიგნებები განისაზღვრა 10 479,8 მლნ ლარით, რაც 2026 წლის დამტკიცებულ გეგმასთან შედარებით გაზრდილია 811,2 მლნ ლარით. ასიგნებების ფარგლებში გათვალისწინებულია:
· მოსახლეობის სოციალური დაცვა - 7 530,9 მლნ ლარი, რაც 2026 წლის დამტკიცებულ გეგმასთან შედარებით გაზრდილია 599,5 მლნ ლარით. მათ შორის: 
· საპენსიო უზრუნველყოფა - 5 570,0 მლნ ლარი (2026 წლის დამტკიცებულ გეგმასთან შედარებით გაზრდილია 555,0 მლნ ლარით), რაც გამოწვეულია, მათ შორის, საპენსიო ასაკის მოსახლეობისათვის „სახელმწიფო პენსიის შესახებ“ საქართველოს კანონით გათვალისწინებული სახელმწიფო პენსიის ზრდის ინდექსაციის წესის შესაბამისად, ეკონომიკურ პარამეტრებზე დაყრდნობით პენსიის გადაანგარიშებით.

აღნიშნული კანონის მიხედვით 70 წლამდე პირთა პენსია უნდა გაიზარდოს ბოლო 12 თვის ინფლაციის საშუალო მაჩვენებლის, მაგრამ არანაკლებ 20 ლარის ოდენობით. სტატისტიკის ეროვნული სამსახურის მიერ სექტემბერში  გამოქვეყნებული მონაცემების მიხედვით ბოლო 12 თვის საშუალო ინფლაცია შეადგენს 5,1%-ს. აღნიშნული მაჩვენებლით პენსიის ზრდა 20 ლარზე ნაკლებია (370*5,1%=18,9), რისი გათვალისწინებითაც კანონის შესაბამისად განსაზღვრულია პენსიის ზრდა 20 ლარის ოდენობით და 2027 წლის იანვრიდან განისაზღვრება 390 ლარით.
ამავე კანონის მიხედვით, 70 წლის და მეტი ასაკის პირთათვის პენსია უნდა გაიზარდოს ბოლო 12 თვის საშუალო ინფლაციის და ბოლო 6 კვარტლის მშპ-ს რეალური ზრდის მაჩვენებლის საშუალო არითმეტიკულის 80%-ის ჯამით. გასული წლის 4 კვარტალში და მიმდინარე წლის 2 კვარტალში მშპ-ს რეალური ზრდის მონაცემებია:
· 2025წ. I კვარტალი - 9,9%;
· 2025წ. II კვარტალი - 7,4%;
· 2025წ. III კვარტალი - 6,4%;
· 2025წ. IVკვარტალი - 6,7%;
· 2026წ. I კვარტალი - 9,0%;
· 2026წ. II კვარტალი - 6,9%.
აღნიშნული მაჩვენებლების საშუალო არითმეტიკული შეადგენს 7,7%-ს, ხოლო მისი 80% - 6,2%-ს. შესაბამისად პენსიის მოცულობა უნდა გაიზარდოს 5,1%+6,2%=11,3%-ით. აღნიშნული ფორმულით პენსიის ზრდა შეადგენს 55,9 ლარს (495*11,3%=55,9). კანონის შესაბამისად ხორციელდება აღნიშნული თანხის დამრგვალება და პენსიის ზრდა განსაზღვრულია 60 ლარით, რისი გათვალისწინებითაც მისი მოცულობა 2026 წლის იანვრიდან განისაზღვრება 555 ლარის ოდენობით.

მაღალმთიან დასახლებებში მცხოვრები პენსიონერებისთვის კანონით განსაზღვრული 20 პროცენტიანი დანამატების გათვალისწინებით, 70 წლამდე პირთა პენსია იქნება 468 ლარი, ხოლო 70 წლის და მეტი ასაკის პირთა პენსია 665 ლარს აღემატება.

პენსიის ზრდის შესაბამისად იზრდება სახელმწიფო კომპენსაციების მიმღებ პირთა კომპენსაციები, რომელთა კომპენსაციის დაანგარიშება დაკავშირებულია  სახელმწიფო პენსიის ოდენობაზე (და არ აჭარბებს კანონმდებლობით დადგენილ ზღვარს).


· მოსახლეობის მიზნობრივი ჯგუფების სოციალური დახმარება - 1 650,5 მლნ ლარი; 
აღნიშნული თანხის ფარგლებში, კანონმდებლობის შესაბამისად გათვალისწინებულია მკვეთრად გამოხატული და 18 წლამდე შშმ პირების სოციალური გასაცემლის ზრდა 60 ლარით, ხოლო დანარჩენი კატეგორიის შშმ პირთა გასაცემლის ზრდა 20 ლარით. ასევე, გათვალისწინებულია 120 ათას სოციალურ სარეიტინგო ქულამდე მყოფი ოჯახების 16 წლამდე ბავშვების ყოველთვიური 200 ლარიანი დახმარების დაფინანსება; 

· სოციალური შეღავათები მაღალმთიან დასახლებაში - 143,5 მლნ ლარი. პენსიის ზრდის შესაბამისად იზრდება საპენსიო დანამატის მოცულობაც;

· სოციალური რეაბილიტაციისა და ბავშვზე ზრუნვის პროგრამის დაფინანსება იზრდება 26,5 მლნ ლარით და შეადგენს 151,0 მლნ ლარს.


· მოსახლეობის ჯანმრთელობის დაცვა - 2 345,2 მლნ ლარი, რაც 2026 წლის გეგმას 125,3 მლნ ლარით აჭარბებს. მათ შორის საყოველთაო ჯანდაცვის დაფინანსება შეადგენს 1 550,0 მლნ ლარს, ხოლო იშვიათი დაავადებების მქონე და მუდმივ ჩანაცვლებით მკურნალობას დაქვემდებარებულ პაციენტთა მკურნალობის პროგრამის დაფინანსება გაზრდილია 40,0 მლნ ლარით და 110,0 მლნ ლარს შეადგენს. პროგრამის ფარგლებში გათვალისწინებულია სასწრაფო დახმარების პერსონალისა და სოფლის ექიმების/ექთნების ხელფასების ზრდა.
· სამედიცინო დაწესებულებათა რეაბილიტაცია და აღჭურვა - 145,0 მლნ ლარი, რომლის ფარგლებშიც დაგეგმილია ფსიქიკური ჯანმრთელობისა და ნარკომანიის პრევენციის ცენტრის ახალი საავადმყოფოს მშენებლობის დაწყება.
· შრომისა და დასაქმების სისტემის რეფორმების პროგრამა - 13,0 მლნ ლარი.
· იძულებით გადაადგილებულ პირთა და მიგრანტთა ხელშეწყობა - 278,7 მლნ ლარი. 
განათლების, მეცნიერებისა და ახალგაზრდობის სამინისტროს დაფინანსება გაზრდილია 225,8 მლნ ლარით განისაზღვრა 2 928,0 მლნ ლარით. ამასთან აღსანიშნავია, საგანმანათლებლო ინფრასტრუქტურის და მოსწავლეთა ტრანსპორტირების თანხები გათვალისწინებულია რეგიონული განვითარებისა და ინფრასტრუქტურის სამინისტროს ასიგნებებში, რომელთა გათვალისწინებითაც ჯამურად, განათლების, მეცნიერებისა და ახალგაზრდობის პროგრამებისათვის განკუთვნილი თანხები 2027 წელს შეადგენს 3 501,5 მლნ ლარს.
	სამინისტროს ფარგლებში გათვალისწინებულია:
· სკოლამდელი და ზოგადი განათლება - 2 082,9 მლნ ლარი. პროგრამის ფარგლებში გათვალისწინებულია საჯარო სკოლების მასწავლებლებისა და ადმინისტრაციული პერსონალის ხელფასების ზრდა;
· პროფესიული განათლება - 248,0 მლნ ლარი; 
· უმაღლესი განათლება - 247,7 მლნ ლარი. პროგრამის ფარგლებში 100,0 მლნ ლარია გათვალისწინებული უმაღლესი განათლების რეფორმის დასაფინანსებლად, რომლის ფარგლებშიც სახელმწიფო უნივერსიტეტებში 2026 წლიდან მიღებული სტუდენტების სწავლა სრულად ფინანსდება სახელმწიფო ბიუჯეტიდან;
· მეცნიერებისა და სამეცნიერო კვლევების ხელშეწყობა - 95,6 მლნ ლარი;
· ინკლუზიური განათლება - 127,4 მლნ ლარი, რომლის ფარგლებშიც გათვალისწინებულია შესაბამისი უნარების მქონე მასწავლებლების რაოდენობის და მათი ხელფასების ზრდა;
· ახალგაზრდობის მხარდაჭერა  - 22,5 მლნ ლარი.

კულტურის სამინისტროს დაფინანსება განისაზღვრა 370,0 მლნ ლარით, საიდანაც თანხები ძირითადად მიიმართება შემდეგი პროგრამების განხორციელებაზე:
· სახელოვნებო სფეროში უმაღლესი განათლება - 23,9 მლნ ლარი;
· ინფრასტრუქტურის განვითარება - 20,0 მლნ ლარი;
· სახელოვნებო დაწესებულებების ხელშეწყობა - 9,2 მლნ ლარი;
· კულტურის განვითარების ხელშეწყობა - 210,8 მლნ ლარი;
· კულტურული მემკვიდრეობის დაცვა და სამუზეუმო სისტემის სრულყოფა - 90,8 მლნ ლარი.


სპორტის სამინისტროს დაფინანსებაზე გამოყოფილია 382 მლნ ლარი, საიდანაც თანხები ძირითადად მიიმართება შემდეგი პროგრამების განხორციელებაზე:
· მასობრივი და მაღალი მიღწევების სპორტის განვითარება და პოპულარიზაცია - 310,2 მლნ ლარი. აღსანიშნავია, რომ პროგრამის ფარგლებში ფეხბურთის განვითარების ფონდის ბაზაზე სპორტის გუნდური სახეობების განვითარების ფონდის ჩამოყალიბება და ამ მიზნებისთვის ჯამში გათვალისწინებულია 108,7 მლნ ლარი;
· ინფრასტრუქტურის განვითარება - 12,0 მლნ ლარი;
· სასპორტო დაწესებულებების ხელშეწყობა - 8,1 მლნ ლარი;
· სპორტის მოღვაწეთა სოციალური დაცვის ღონისძიებები - 43,7 მლნ ლარი.

რეგიონული განვითარებისა და ინფრასტრუქტურის სამინისტროს დაფინანსება განისაზღვრა 3 296,9 მლნ ლარით, რომელიც ძირითადი პროგრამების მიხედვით გადანაწილებულია შემდეგი მოცულობებით:
· საგზაო ინფრასტრუქტურის გაუმჯობესების ღონისძიებები - 1 627,9 მლნ ლარი, მათ შორის ჩქაროსნული მაგისტრალების მშენებლობაზე გათვალისწინებულია 785,0 მლნ ლარი;
· რეგიონული და მუნიციპალური ინფრასტრუქტურის რეაბილიტაცია - 139,0 მლნ ლარი;
· წყალმომარაგების ინფრასტრუქტურის აღდგენა-რეაბილიტაცია - 365,5 მლნ ლარი;
· საგანმანათლებლო ინფრასტრუქტურის მშენებლობა და რეაბილიტაცია -570,5 მლნ ლარი;
· ტურისტული ინფრასტრუქტურის გაუმჯობესების ღონისძიებები - 150,0 მლნ ლარი;
· სპორტული ინფრასტრუქტურის მშენებლობა-რეაბილიტაცია - 300,0 მლნ ლარი.
გარემოს დაცვისა და სოფლის მეურნეობის სამინისტროს დაფინანსება შეადგენს 1 015,0 მლნ ლარს. გამოყოფილი თანხის ფარგლებში გათვალისწინებულია:
· სურსათის უვნებლობა, მცენარეთა დაცვა და ეპიზოოტიური კეთილსაიმედოობა - 98,9 მლნ ლარი;
· მევენახეობა-მეღვინეობის განვითარება - 105,7 მლნ ლარი. 
· ერთიანი აგროპროექტი - 312,8 მლნ ლარი. მათ შორის:
· შეღავათიანი აგროდაფინანსება - 260,5 მლნ ლარი;
· აგროდაზღვევა - 17,0 მლნ ლარი;
· სასოფლო-სამეურნეო ტექნიკის თანადაფინანსების პროექტი - 10,0 მლნ ლარი.
· სამელიორაციო სისტემების მოდერნიზაცია - 223,4 მლნ ლარი;
· გარემოსდაცვითი ზედამხედველობა - 41,5 მლნ ლარი;
· დაცული ტერიტორიების სისტემის ჩამოყალიბება და მართვა - 34,2 მლნ ლარი;
· სატყეო სისტემის ჩამოყალიბება და მართვა - 29,1 მლნ ლარი;
· გარემოს დაცვის სფეროში პროგნოზირება, შეფასება, პრევენცია და მონიტორინგი - 34,9 მლნ ლარი;
· ბირთვული და რადიაციული უსაფრთხოების დაცვა, დარიშხანშემცველი ნარჩენების ობიექტების მართვა - 5,8 მლნ ლარი;
· მიწის მდგრადი მართვისა და მიწათსარგებლობის მონიტორინგის სახელმწიფო პროგრამა - 7,7 მლნ ლარი;
· მყარი ნარჩენების მართვა - 50,4 მლნ ლარი.


ეკონომიკისა და მდგრადი განვითარების სამინისტროსათვის გათვალისწინებულია 1 457,0 მლნ ლარი. გამოყოფილი თანხის ფარგლებში გათვალისწინებულია:
· მეწარმეობის განვითარება - 200,0 მლნ ლარი;
· ტურიზმის განვითარების ხელშეწყობა - 68,0 მლნ ლარი;
· საქართველოში ინოვაციებისა და ტექნოლოგიების განვითარება - 161,0 მლნ ლარი;
· ელექტროგადამცემი ხაზების მშენებლობა-რეაბილიტაცია - 224,4 მლნ ლარი, მათ შორის 25,0 მლნ ლარი გათვალისწინებულია შავი ზღვის წყალქვეშა ელექტროგადამცემი ხაზის მშენებლობისთვის საჭირო გეოლოგიური კვლევებისთვის;
· ენერგიის დამაგროვებელი მოწყობილობის პროექტის დაფინანსება - 120,0 მლნ ლარი;
· ვარდნილისა და ენგურის ჰიდროელექტროსადგურების რეაბილიტაციის პროექტი - 30,0 მლნ ლარი;
· მოსახლეობის გაზიფიცირების სამუშაოები - 55,0 მლნ ლარი;
· საქართველოს რკინიგზის ინფრასტრუქტურის განვითარება - 250,0 მლნ ლარი;
· ანაკლიის ღრმაწყლოვანი პორტისთვის საჭირო წყლის ინფრასტრუქტურის მშენებლობისთვის გამოყოფილია 125,0 მლნ ლარი;
· ქუთაისის საერთაშორისო აეროპორტის ასაფრენ-დასაფრენი ბილიკის მშენებლობისთვის გამოყოფილია 60,0 მლნ ლარი;
· მთის კურორტების დაფინანსება - 30,0 მლნ ლარი;


საქართველოს ფინანსთა სამინისტროს დაფინანსება შეადგენს 145,0 მლნ ლარს.
იუსტიციის სამინისტროსთვის გათვალისწინებულია 490,4 მლნ ლარი.
საგარეო საქმეთა სამინისტროსთვის გათვალისწინებულია 232,8 მლნ ლარი. 
თავდაცვის სამინისტროსთვის გათვალისწინებულია 1 965,0 მლნ ლარი. გამოყოფილი თანხის ფარგლებში თავდაცვის ინფრასტრუქტურისა და მისი შესაძლებლობების განვითარებისათვის გათვალისწინებულია 488,4 მლნ ლარი; გამოყოფილი თანხის ფარგლებში ასევე გათვალისწინებულია ჯარისკაცების ხელფასის ზრდა.
შინაგან საქმეთა სამინისტროსთვის გათვალისწინებულია 1 680,0 მლნ ლარი, რომელშიც გათვალისწინებულია პოლიციელთა ხელფასების ზრდა.
საქართველოს სახელმწიფო უსაფრთხოების სამსახურისთვის გათვალისწინებულია 390,0 მლნ ლარი.
საქართველოს სახელმწიფო დაცვის სპეციალური სამსახურისთვის გათვალისწინებულია 132,0 მლნ ლარი. 
საქართველოს პროკურატურისთვის გათვალისწინებულია 105,0 მლნ ლარი.
სასამართლო სისტემისთვის გათვალისწინებულია ჯამში 231,7 მლნ ლარი, მათ შორის:
· საკონსტიტუციო სასამართლო - 8,0 მლნ ლარი;
· უზენაესი სასამართლო - 23,8 მლნ ლარი;
· საერთო სასამართლოები - 186,3 მლნ ლარი;
· იუსტიციის უმაღლესი საბჭო - 13,6 მლნ ლარი.
იურიდიული დახმარების სამსახურისთვის გათვალისწინებულია 18,8 მლნ ლარი.
სახალხო დამცველის აპარატისთვის გათვალისწინებულია 11,5 მლნ ლარი.
საქართველოს პარლამენტის დაფინანსება შეადგენს 91,5 მლნ ლარს.
სახელმწიფო აუდიტის სამსახურისთვის გათვალისწინებულია 43,1 მლნ ლარი.
ცენტრალური საარჩევნო კომისიის დაფინანსება შეადგენს 58,4 მლნ ლარს.
მთავრობის ადმინისტრაციის დაფინანსება შეადგენს 31,0 მლნ ლარს.
პრეზიდენტის ადმინისტრაციისთვის გათვალისწინებულია 11,0 მლნ ლარი.
სახელმწიფო რწმუნებულების ადმინისტრაციების დაფინანსება ჯამში შეადგენს 14,0 მლნ ლარს.

აღსანიშნავია, რომ 2022 წელს „საჯარო დაწესებულებაში შრომის ანაზღაურების შესახებ“ საქართველოს კანონში განხორციელებული ცვლილებებით დარეგულირდა ყოველწლიურად კანონით განსაზღვრული საბაზო  თანამდებობრივი სარგოს გაანგარიშების წესი. კერძოდ, 2027 წლის 1 იანვრიდან სახელმწიფო ბიუჯეტის შესახებ კანონის პროექტში საბაზო თანამდებობრივი სარგოს ოდენობა განისაზღვრება, როგორც საქართველოს მიმდინარე წლის სახელმწიფო ბიუჯეტის შესახებ კანონით განსაზღვრული საბაზო თანამდებობრივი სარგო, გაზრდილი არანაკლებ ბოლო 4 კვარტალში საჯარო სამართლის იურიდიული პირის − საქართველოს სტატისტიკის ეროვნული სამსახურის მიერ ოფიციალურად გამოქვეყნებულ სტატისტიკურ მონაცემებში „დაქირავებით დასაქმებულთა საშუალო თვიური ნომინალური ხელფასი საკუთრების ფორმების მიხედვით“ არასახელმწიფო სექტორში დაფიქსირებული ნომინალური ხელფასის წინა წლის შესაბამის პერიოდთან შედარებით ზრდის საშუალო პროცენტული მაჩვენებლით. აღნიშნული კანონის შესაბამისად გაზრდილია საბაზო თანამდებობრივი სარგო და შეადგენს 1 735 ლარს, რის შედეგადაც 8,4%-მდე იზრდება საჯარო სექტორში დასაქმებულთა ხელფასები.
	
მხარჯავი დაწესებულებების ასიგნებების მოცულობა
/ათასი ლარი/
	პროგრამული კოდი
	დასახელება
	2025 წლის ფაქტი
	2026 წლის დამტკიცებული გეგმა
	2027 წლის პროექტი

	01 00
	საქართველოს პარლამენტი
	68,901.5
	91,544.0
	91,544.0

	02 00
	საქართველოს პრეზიდენტის ადმინისტრაცია
	7,308.5
	10,500.0
	11,000.0

	03 00
	სსიპ - საქართველოს სახელმწიფო სიმბოლიკისა და ჰერალდიკის დეპარტამენტი
	734.6
	930.0
	1,100.0

	04 00
	საქართველოს მთავრობის ადმინისტრაცია
	22,449.8
	30,000.0
	31,000.0

	05 00
	სახელმწიფო აუდიტის სამსახური
	24,904.7
	40,690.0
	43,146.0

	06 00
	საქართველოს ცენტრალური საარჩევნო კომისია
	114,951.9
	46,240.0
	58,428.0

	07 00
	საქართველოს საკონსტიტუციო სასამართლო
	6,064.2
	7,860.0
	8,000.0

	08 00
	საქართველოს უზენაესი სასამართლო
	19,884.7
	22,300.0
	23,800.0

	09 00
	საერთო სასამართლოები
	131,744.1
	180,290.0
	186,310.0

	10 00
	საქართველოს იუსტიციის უმაღლესი საბჭო
	6,845.4
	13,000.0
	13,600.0

	11 00
	სახელმწიფო რწმუნებულის ადმინისტრაცია აბაშის, ზუგდიდის, მარტვილის, მესტიის, სენაკის, ჩხოროწყუს, წალენჯიხის, ხობის მუნიციპალიტეტებსა და ქალაქ ფოთის მუნიციპალიტეტში
	1,287.0
	1,500.0
	1,600.0

	12 00
	სახელმწიფო რწმუნებულის ადმინისტრაცია ლანჩხუთის, ოზურგეთისა და ჩოხატაურის მუნიციპალიტეტებში
	1,193.6
	1,300.0
	1,350.0

	13 00
	სახელმწიფო რწმუნებულის ადმინისტრაცია ბაღდათის, ვანის, ზესტაფონის, თერჯოლის, სამტრედიის, საჩხერის, ტყიბულის, წყალტუბოს, ჭიათურის, ხარაგაულის, ხონის მუნიციპალიტეტებსა და ქალაქ ქუთაისის მუნიციპალიტეტში
	1,392.1
	1,500.0
	1,550.0

	14 00
	სახელმწიფო რწმუნებულის ადმინისტრაცია ახმეტის, გურჯაანის, დედოფლისწყაროს, თელავის, ლაგოდეხის, საგარეჯოს, სიღნაღისა და ყვარლის მუნიციპალიტეტებში
	1,218.3
	1,400.0
	1,450.0

	15 00
	სახელმწიფო რწმუნებულის ადმინისტრაცია დუშეთის, თიანეთის, მცხეთისა და ყაზბეგის მუნიციპალიტეტებში
	1,057.8
	1,275.0
	1,350.0

	16 00
	სახელმწიფო რწმუნებულის ადმინისტრაცია ამბროლაურის, ლენტეხის, ონისა და ცაგერის მუნიციპალიტეტებში
	1,232.1
	1,320.0
	1,400.0

	17 00
	სახელმწიფო რწმუნებულის ადმინისტრაცია ადიგენის, ასპინძის, ახალციხის, ახალქალაქის, ბორჯომისა და ნინოწმინდის მუნიციპალიტეტებში
	1,034.6
	1,200.0
	1,250.0

	18 00
	სახელმწიფო რწმუნებულის ადმინისტრაცია ბოლნისის, გარდაბნის, დმანისის, თეთრი წყაროს, მარნეულის, წალკის მუნიციპალიტეტებსა და ქალაქ რუსთავის მუნიციპალიტეტში
	1,359.7
	1,600.0
	1,650.0

	19 00
	სახელმწიფო რწმუნებულის ადმინისტრაცია გორის, კასპის, ქარელისა და ხაშურის მუნიციპალიტეტებში
	1,027.0
	1,220.0
	2,350.0

	20 00
	საქართველოს სახელმწიფო უსაფრთხოების სამსახური
	296,882.2
	380,000.0
	390,000.0

	21 00
	საქართველოს პროკურატურა
	76,269.3
	98,700.0
	105,000.0

	22 00
	შერიგებისა და სამოქალაქო თანასწორობის საკითხებში საქართველოს სახელმწიფო მინისტრის აპარატი
	4,918.1
	5,200.0
	5,270.0

	23 00
	საქართველოს ფინანსთა სამინისტრო
	114,015.4
	130,000.0
	145,000.0

	24 00
	საქართველოს ეკონომიკისა და მდგრადი განვითარების სამინისტრო
	902,538.9
	929,250.0
	1,457,000.0

	25 00
	საქართველოს რეგიონული განვითარებისა და ინფრასტრუქტურის სამინისტრო
	2,878,813.4
	3,113,650.0
	3,296,900.0

	26 00
	საქართველოს იუსტიციის სამინისტრო
	406,958.2
	443,235.0
	490,350.0

	27 00
	საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტრო
	8,976,498.1
	9,668,640.0
	10,479,800.0

	28 00
	საქართველოს საგარეო საქმეთა სამინისტრო
	203,643.4
	225,000.0
	232,800.0

	29 00
	საქართველოს თავდაცვის სამინისტრო
	1,841,285.3
	1,890,000.0
	1,965,000.0

	30 00
	საქართველოს შინაგან საქმეთა სამინისტრო
	1,399,254.5
	1,547,000.0
	1,680,000.0

	31 00
	საქართველოს გარემოს დაცვისა და სოფლის მეურნეობის სამინისტრო
	1,138,176.5
	808,161.0
	1,015,000.0

	32 00
	საქართველოს განათლების, მეცნიერებისა და ახალგაზრდობის სამინისტრო
	2,704,422.7
	2,702,198.0
	2,928,000.0

	33 00
	საქართველოს კულტურის სამინისტრო
	335,452.6
	364,835.0
	370,000.0

	34 00
	საქართველოს სპორტის სამინისტრო
	340,229.0
	325,310.0
	382,000.0

	35 00
	სსიპ - რელიგიის საკითხთა სახელმწიფო სააგენტო
	7,559.0
	7,700.0
	7,800.0

	36 00
	სსიპ - იურიდიული დახმარების სამსახური
	14,842.3
	18,000.0
	18,800.0

	37 00
	სსიპ - ვეტერანების საქმეთა სახელმწიფო სამსახური
	21,431.0
	24,800.0
	25,200.0

	38 00
	სსიპ – საქართველოს ფინანსური მონიტორინგის სამსახური
	3,893.3
	7,100.0
	7,200.0

	39 00
	სსიპ - სახელმწიფო ენის დეპარტამენტი
	983.9
	1,200.0
	1,100.0

	40 00
	საქართველოს სახელმწიფო დაცვის სპეციალური სამსახური
	113,230.2
	126,500.0
	132,000.0

	41 00
	საქართველოს სახალხო დამცველის აპარატი
	9,340.2
	11,150.0
	11,500.0

	42 00
	სსიპ – საზოგადოებრივი მაუწყებელი
	101,210.5
	101,190.0
	101,190.0

	43 00
	სსიპ - საქართველოს კონკურენციისა და მომხმარებლის დაცვის სააგენტო
	5,698.2
	7,000.0
	7,200.0

	44 00
	საქართველოს სავაჭრო-სამრეწველო პალატა
	2,528.2
	2,450.0
	2,655.0

	45 00
	საქართველოს საპატრიარქო
	25,694.7
	25,000.0
	25,000.0

	46 00
	სსიპ – ლევან სამხარაულის სახელობის სასამართლო ექსპერტიზის ეროვნული ბიურო
	18,000.0
	21,000.0
	22,000.0

	47 00
	სსიპ – საქართველოს სტატისტიკის ეროვნული სამსახური – საქსტატი
	27,449.8
	19,000.0
	19,500.0

	48 00
	სსიპ - საქართველოს მეცნიერებათა ეროვნული აკადემია
	5,968.7
	6,700.0
	7,070.0

	49 00
	საერთო-სახელმწიფოებრივი მნიშვნელობის გადასახდელები
	5,259,242.2
	7,274,130.0
	6,259,270.0

	50 00
	საქართველოს რეგიონული განვითარების სამინისტრო
	37,096.0
	132,900.0
	0.0

	51 00
	სსიპ - სახელმწიფო გრანტის მართვის სააგენტო
	1,670.2
	1,650.0
	0.0

	52 00
	პერსონალურ მონაცემთა დაცვის სამსახური
	7,607.6
	2,740.0
	0.0

	53 00
	სსიპ - ანტიკორუფციული ბიურო
	9,257.8
	4,300.0
	0.0

	54 00
	საქართველოს ბიზნესომბუდსმენის აპარატი
	890.6
	0.0
	0.0

	55 00
	ყოფილი სამხრეთ ოსეთის ავტონომიური ოლქის ტერიტორიაზე დროებითი ადმინისტრაციულ-ტერიტორიული ერთეულის ადმინისტრაცია - სამხრეთ ოსეთის ადმინისტრაცია
	3,127.5
	0.0
	0.0

	56 00
	სსიპ - საჯარო სამსახურის ბიურო
	359.7
	0.0
	0.0

	57 00
	სპეციალური საგამოძიებო სამსახური
	6,522.4
	0.0
	0.0

	58 00
	ეროვნული უსაფრთხოების საბჭოს აპარატი
	2,738.9
	0.0
	0.0

	59 00
	ა(ა)იპ - მშვიდობის ფონდი უკეთესი მომავლისთვის
	306.2
	0.0
	0.0

	60 00
	სსიპ - ქუთაისის საერთაშორისო უნივერსიტეტი
	2,635.5
	0.0
	0.0

	61 00
	ა(ა)იპ - ათასწლეულის ფონდი
	85.3
	0.0
	0.0

	 
	სულ
	27,723,319.2
	30,881,358.0
	32,071,483.0




საერთო-სახელმწიფოებრივი მნიშვნელობის გადასახდელების მთლიანი მოცულობა შეადგენს 6 259,3  მლნ ლარს, მათ შორის:
· საგარეო სახელმწიფო ვალდებულებების მომსახურება და დაფარვა - 2 284,3 მლნ ლარი;
· საშინაო სახელმწიფო ვალდებულებების მომსახურება და დაფარვა -1 353,0 მლნ ლარი;
· საქართველოს მთავრობის სარეზერვო ფონდი - 90,0 მლნ ლარი;
· წინა წლებში წარმოქმნილი დავალიანების დაფარვისა და სასამართლო გადაწყვეტილებების აღსრულების ფონდი - 20,0 მლნ ლარი;
· საქართველოს რეგიონებში განსახორციელებელი პროექტების ფონდი - 760,0 მლნ ლარი;
· მაღალმთიანი დასახლებების განვითარების ფონდი - 20,0 მლნ ლარი;
· დაგროვებითი საპენსიო სქემის თანადაფინანსება - 600,0 მლნ ლარი;
· საჯარო ფინანსების მართვის რეფორმის დანერგვის ხელშეწყობა მუნიციპალიტეტებში - 20,0 მლნ ლარი;
· საერთაშორისო საფინანსო ინსტიტუტების მიერ დაფინანსებული საერთო-სახელმწიფოებრივი გადასახდელებისთვის გათვალისწინებულია 348,8 მლნ ლარი;
· ავტონომიური რესპუბლიკებისა და ადგილობრივი თვითმმართველი ერთეულებისათვის გადასაცემი ტრანსფერები - 755,0 მლნ ლარი, მათ შორის, ქალაქ თბილისის მუნიციპალიტეტისთვის გათვალისწინებულია 600,0 მლნ ლარი, აფხაზეთის ავტონომიური რესპუბლიკისთვის - 24,0 მლნ ლარი, ხოლო სხვა მუნიციპალიტეტების სპეციალური და მიზნობრივი ტრანსფერები - 131,0 მლნ ლარი.


IX - საქართველოს სახელმწიფო ბიუჯეტის ხარჯებისა და არაფინანსური აქტივების ზრდა ფუნქციონალურ ჭრილში:
· საერთო დანიშნულების სახელმწიფო მომსახურება - 4 522,7 მლნ ლარი;
· თავდაცვა - 2 077,2 მლნ ლარი;
· საზოგადოებრივი წესრიგი და უსაფრთხოება - 2 896,1 მლნ ლარი;
· ეკონომიკური საქმიანობა - 4 287,7 მლნ ლარი;
· გარემოს დაცვა - 294,0 მლნ ლარი;
· საბინაო-კომუნალური მეურნეობა - 159,2 მლნ ლარი;
· ჯანმრთელობის დაცვა - 2 601,1 მლნ ლარი;
· დასვენება, კულტურა და რელიგია - 789,4 მლნ ლარი;
· განათლება - 3 688,8 მლნ ლარი;
· სოციალური დაცვა - 8 542,7 მლნ ლარი.

X – ავტონომიური რესპუბლიკების და მუნიციპალიტეტების დაფინანსება:

საქართვლოს კანონმდებლობის შესაბამისად ადგილობრივი ბიუჯეტების შემოსულობები შედგება როგორც საკუთარი შემოსავლებისგან, ასევე სახელმწიფო ბიუჯეტიდან გადაცემული ტრანსფერებისა და სესხებისგან.
ისე როგორც ნაერთ და სახელმწიფო ბიუჯეტში, ადგილობრივ ბიუჯეტებშიც შემოსავლის მთავარი წყარო საგადასახადო შემოსავლებია.
2027 წელს ადგილობრივი ბიუჯეტების საგადასახადო შემოსავლები ჯამში შეადგენს 4 270,0 მლნ ლარს, მათ შორის:
· დამატებული ღირებულების გადასახადის პროგნოზი შეადგენს 2 420,0 მლნ ლარს (ჯამური დღგ-ის 20%), რომელიც ნაწილდება საქართველოს საბიუჯეტო კოდექსით დადგენილი წესით. 
დამატებული ღირებულების გადასახადის (დღგ) პროგნოზის განაწილების შედეგად მუნიციპალიტეტების მიერ მისაღები შემოსავლების განაწილება:

	 დღგ-ის 20%-ის განაწილება
	 დღგ-ის საორიენტაციო მოცულობა
	

	ქალაქ თბილისის მუნიციპალიტეტი
	30.12%
	728,870.3
	56,456.7

	ქალაქ ბათუმის მუნიციპალიტეტი
	4.05%
	98,096.8
	19,619.4

	ქობულეთის მუნიციპალიტეტი
	1.76%
	42,651.7
	3,303.7

	ხელვაჩაურის მუნიციპალიტეტი
	1.25%
	30,330.1
	2,349.3

	ქედის მუნიციპალიტეტი
	0.92%
	22,273.7
	1,725.3

	შუახევის მუნიციპალიტეტი
	0.79%
	19,193.3
	1,486.7

	ხულოს მუნიციპალიტეტი
	0.97%
	23,499.5
	4,699.9

	ახმეტის მუნიციპალიტეტი
	1.07%
	25,828.0
	2,000.6

	გურჯაანის მუნიციპალიტეტი
	1.32%
	31,988.8
	2,477.8

	დედოფლისწყაროს მუნიციპალიტეტი
	0.68%
	16,349.8
	1,266.4

	თელავის მუნიციპალიტეტი
	1.39%
	33,647.5
	2,606.3

	ლაგოდეხის მუნიციპალიტეტი
	1.02%
	24,643.2
	1,908.8

	საგარეჯოს მუნიციპალიტეტი
	1.39%
	33,647.5
	2,606.3

	სიღნაღის მუნიციპალიტეტი
	0.80%
	19,430.2
	1,505.0

	ყვარელის მუნიციპალიტეტი
	0.73%
	17,771.5
	1,376.5

	ქალაქ ქუთაისის მუნიციპალიტეტი
	3.57%
	86,401.3
	10,328.5

	ჭიათურის მუნიციპალიტეტი
	1.15%
	27,723.6
	2,147.4

	ტყიბულის მუნიციპალიტეტი
	0.51%
	12,321.6
	954.4

	წყალტუბოს მუნიციპალიტეტი
	1.31%
	31,751.8
	2,459.4

	ბაღდათის მუნიციპალიტეტი
	0.55%
	13,269.4
	1,027.8

	ვანის მუნიციპალიტეტი
	0.57%
	13,743.3
	1,064.5

	ზესტაფონის მუნიციპალიტეტი
	1.31%
	31,751.8
	2,459.4

	თერჯოლის მუნიციპალიტეტი
	0.79%
	19,193.3
	1,486.7

	სამტრედიის მუნიციპალიტეტი
	1.09%
	26,301.9
	2,037.3

	საჩხერის მუნიციპალიტეტი
	1.18%
	28,671.4
	2,220.8

	ხარაგაულის მუნიციპალიტეტი
	0.53%
	12,795.5
	991.1

	ხონის მუნიციპალიტეტი
	0.55%
	13,269.4
	1,027.8

	ქალაქ ფოთის მუნიციპალიტეტი
	0.84%
	20,378.0
	1,578.4

	ზუგდიდის მუნიციპალიტეტი
	2.37%
	57,342.9
	4,441.7

	აბაშის მუნიციპალიტეტი
	0.50%
	12,084.7
	936.1

	მარტვილის მუნიციპალიტეტი
	0.79%
	19,193.3
	1,486.7

	მესტიის მუნიციპალიტეტი
	0.81%
	19,590.9
	2,102.9

	სენაკის მუნიციპალიტეტი
	0.90%
	21,799.8
	1,688.6

	ჩხოროწყუს მუნიციპალიტეტი
	0.54%
	13,032.5
	1,009.5

	წალენჯიხის მუნიციპალიტეტი
	0.62%
	14,928.1
	1,156.3

	ხობის მუნიციპალიტეტი
	0.72%
	17,534.6
	1,358.2

	გორის მუნიციპალიტეტი
	3.38%
	81,749.1
	6,332.1

	კასპის მუნიციპალიტეტი
	1.09%
	26,301.9
	2,037.3

	ქარელის მუნიციპალიტეტი
	1.04%
	25,117.1
	1,945.5

	ხაშურის მუნიციპალიტეტი
	1.30%
	31,514.9
	2,441.1

	ქალაქ რუსთავის მუნიციპალიტეტი
	2.92%
	70,612.3
	5,469.5

	ბოლნისის მუნიციპალიტეტი
	0.97%
	23,499.5
	4,699.9

	გარდაბნის მუნიციპალიტეტი
	0.97%
	23,499.5
	4,699.9

	დმანისის მუნიციპალიტეტი
	1.00%
	24,310.2
	2,013.0

	თეთრიწყაროს მუნიციპალიტეტი
	0.79%
	19,193.3
	1,486.7

	მარნეულის მუნიციპალიტეტი
	2.79%
	67,630.6
	10,794.6

	წალკის მუნიციპალიტეტი
	0.92%
	22,187.9
	3,388.3

	ლანჩხუთის მუნიციპალიტეტი
	0.72%
	17,534.6
	1,358.2

	ოზურგეთის მუნიციპალიტეტი
	1.42%
	34,358.3
	2,661.3

	ჩოხატაურის მუნიციპალიტეტი
	0.52%
	12,558.6
	972.8

	ადიგენის მუნიციპალიტეტი
	0.76%
	18,482.4
	1,431.6

	ასპინძის მუნიციპალიტეტი
	0.60%
	14,454.2
	1,119.6

	ახალქალაქის მუნიციპალიტეტი
	0.97%
	23,499.5
	4,699.9

	ახალციხის მუნიციპალიტეტი
	1.31%
	31,751.8
	2,459.4

	ბორჯომის მუნიციპალიტეტი
	0.89%
	21,425.9
	2,626.3

	ნინოწმინდის მუნიციპალიტეტი
	0.97%
	23,499.5
	4,699.9

	დუშეთის მუნიციპალიტეტი
	1.21%
	29,237.8
	5,847.6

	თიანეთის მუნიციპალიტეტი
	0.55%
	13,269.4
	1,027.8

	მცხეთის მუნიციპალიტეტი
	1.04%
	25,139.0
	5,027.8

	ყაზბეგის მუნიციპალიტეტი
	0.38%
	9,142.3
	1,491.3

	ამბროლაურის მუნიციპალიტეტი
	0.64%
	15,402.0
	1,193.0

	ლენტეხის მუნიციპალიტეტი
	0.38%
	9,158.6
	851.8

	ონის მუნიციპალიტეტი
	0.44%
	10,662.9
	825.9

	ცაგერის მუნიციპალიტეტი
	0.56%
	13,506.4
	1,046.2

	სულ ჯამი
	100.00%
	2,420,000.0
	234,000.0



· საშემოსავლო გადასახადის პროგნოზი შეადგენს 950,0 მლნ ლარს, რომელიც სრულად მიიმართება ავტონომიური რესპუბლიკების რესპუბლიკურ ბიუჯეტებში;
· ქონების გადასახადის პროგნოზი 840,0 მლნ ლარია;
გრანტების სახით 2027 წელს ადგილობრივი ბიუჯეტები მიიღებენ 1 810,0 მლნ ლარს, მათ შორის:
· კაპიტალური გრანტების სახით ადგილობრივი ბიუჯეტები ჯამში მიიღებენ 1 525,9 მლნ ლარს, საიდანაც ძირითად ნაწილს წარმოადგენს საქართველოს რეგიონებში განსახორციელებელი პროექტების ფონდიდან გამოყოფილი სახსრები (760,0 მლნ ლარი) და ქ. თბილისის მუნიციპალიტეტისთვის განსაზღვრული კაპიტალური ტრანსფერი (600,0 მლნ ლარი);
· სპეციალური ტრანსფერის სახით გამოყოფილია 152,1 მლნ ლარი;
· მიზნობრივი ტრანსფერი - 132,0 მლნ ლარი, მათ შორის 75,0 მლნ ლარი წარმოადგენს მოსწავლეთა ტრანსპორტირებისთვის გამოყოფილ თანხას;
სხვა შემოსავლების სახით ადგილობრივი ბიუჯეტები მიიღებენ 1 000,0 მილიონ ლარს;
პრივატიზაციიდან პროგნოზირებული შემოსავლები შეადგენს 150,0 მლნ ლარს;
საერთაშორისო საფინანსო ინსტიტუტებიდან ნასესხები და ადგილობრივ ბიუჯეტებზე გადასასესხებელი თანხების ჯამური მოცულობა 2027 წელს შეადგენს 254,1 მლნ ლარს, მათ შორის:
· თბილისის მეტროს მოდერნიზაციის პროექტი (AIIB, EBRD) – 104,0 მლნ ლარი;
· მდგრადი ურბანული მობილობა (KFW) (ქ. თბილისის და ქ. ბათუმის მუნიციპალიტეტები) – 36,6 მლნ ლარი;
· თბილისის მყარი ნარჩენების მართვა (E5P, EBRD) – 31,9 მლნ ლარი;
· ბათუმის მუნიციპალური ინფრასტრუქტურა (ფაზა V) (KfW) – 48,0 მლნ ლარი;
· აჭარის მყარი ნარჩენების პროექტი (E5P, EBRD) – 30,0 მლნ ლარი;
· აჭარის სოფლების წყალმომარაგებისა და წყალარინების პროგრამა, საქართველო (EU, KfW) – 1,8 მლნ ლარი;
· თბილისის ავტობუსების პროექტი (ფაზა II) (EBRD) – 1,8 მლნ ლარი;
ყოველივე ზემოაღნიშნულის გათვალისწინებით 2027 წლის ადგილობრივი ბიუჯეტების ჯამური შემოსავლები შეადგენს 7 484,0 მლნ ლარს. 
გარდა ამისა მომდევნო წელს პროგნოზირებულია ადგილობრივი ბიუჯეტების დეპოზიტებზე არსებული ნაშთიდან 126,0 მლნ ლარის გამოყენება, რისი გათვალისწინებითაც მათი ჯამური ხარჯვითი ნაწილი 7 610,0 მლნ ლარს შეადგენს.


ამ ეტაპზე წარმოდგენილია 2027 წლის სახელმწიფო ბიუჯეტის პროექტის პირველადი ვერსია. კანონპროექტის განხილვა გაგრძელდება საქართველოს პარლამენტის კომიტეტებში, რომლის შემდგომაც მთავრობა დეტალურად განიხილავს საკომიტეტო განხილვებისას გამოთქმულ შენიშვნებს და წინადადებებს, გაანალიზდება მიმდინარე წლის ეკონომიკური და ფისკალური პარამეტრების ტენდენციები და კანონმდებლობით განსაზღვრულ ვადებში საქართველოს პარლამენტს წარედგინება კანონპროექტის განახლებული ვერსია.

ამასთან, კანონპროექტს თანმდევი პროექტის სახით თან ახლავს „საქართველოს საბიუჯეტო კოდექსში ცვლილების შეტანის შესახებ“ საქართველოს კანონის პროექტი, სადაც გათვალისწინებულია გათანაბრებითი ტრანსფერიდან დღგ-ს განაწილების სქემაზე გადასვლის გარდამავალი პერიოდის გაგრძელება 2030 წლამდე, რაც გულისხმობს დღგ-ს საპროგნოზო მოცულობის უფრო თანაბარ გადანაწილებას მუნიციპალიტეტებისთვის. 

გარდა თანმდევი კანონპროექტისა, 2027 წლის სახელმწიფო ბიუჯეტის პროექტს თან ახლავს:
· საქართველოს მთავრობის მოხსენება 2026 წლის 8 თვის სახელმწიფო ბიუჯეტის შესრულების მიმდინარეობის შესახებ;
· 2027-2030 წლების ქვეყნის ძირითადი მონაცემების და მიმართულებების დოკუმენტი;
· 2027-2030 წლების ძირითადი ეკონომიკური და ფინანსური ინდიკატორები (საბაზო, ოპტიმისტური და პესიმისტური სცენარები);
· მაკროეკონომიკური სცენარების ანალიზი;
· პროგრამული ბიუჯეტის დანართი;
· კაპიტალური ბიუჯეტის დანართი;
· ცენტრალური ბიუჯეტის დანართი;
· ფისკალური რისკების ანალიზი;
· ვალის მდგრადობის ანალიზი;
· მთავრობის ვალის შესახებ ინფორმაცია;
· საგადასახადო დანახარჯების შეფასების ანგარიში;
· საშუალოვადიანი პროგნოზების შედარება და ეკონომიკური თავისუფლების შესახებ“ საქართველოს კანონით განსაზღვრულ ფისკალურ წესებთან შესაბამისობა.
	 
	ა.დ) კანონპროექტის კავშირი სამთავრობო პროგრამასთან და შესაბამის სფეროში არსებულ სამოქმედო გეგმასთან, ასეთის არსებობის შემთხვევაში (საქართველოს მთავრობის მიერ ინიცირებული კანონპროექტის შემთხვევაში):
	კანონპროექტი შეესაბამება საქართველოს მთავრობის სამთავრობო პროგრამას და „ხედვა 2030 - საქართველოს განვითარების სტრატეგია”-ს.

	ა.ე) კანონპროექტის ძალაში შესვლის თარიღის შერჩევის პრინციპი, ხოლო კანონისთვის უკუძალის მინიჭების შემთხვევაში − აღნიშნულის თაობაზე შესაბამისი დასაბუთება:

კანონპროექტის ამოქმედება გათვალისწინებულია 2027 წლის 1 იანვრიდან, რაც დაკავშირებულია ახალი საბიუჯეტო წლის დაწყებასთან. კანონპროექტი არ ითვალისწინებს კანონისთვის უკუძალის მინიჭებას.

	ა.ვ) კანონპროექტის დაჩქარებული წესით განხილვის მიზეზები და შესაბამისი დასაბუთება (თუ ინიციატორი ითხოვს კანონპროექტის დაჩქარებული წესით განხილვას):

	ასეთი არ არსებობს.

 	ბ) კანონპროექტის ფინანსური გავლენის შეფასება საშუალოვადიან პერიოდში (კანონპროექტის ამოქმედების წელი და შემდგომი სამი წელი):
	ბ.ა)  კანონპროექტის მიღებასთან დაკავშირებით აუცილებელი ხარჯების დაფინანსების წყარო:    
	კანონის პროექტი განსაზღვრავს 2027 წლის სახელმწიფო ბიუჯეტის ასიგნებებს მხარჯავი დაწესებულებებისა და მათ მიერ განსახორციელებელი პროგრამებისათვის.
	ბ.ბ) კანონპროექტის გავლენა სახელმწიფო, ავტონომიური რესპუბლიკების რესპუბლიკური ან/და მუნიციპალური ბიუჯეტის საშემოსავლო ნაწილზე:
	კანონის პროექტი განსაზღვრავს 2027 წლის სახელმწიფო ბიუჯეტის შემოსავლების საპროგნოზო მაჩვენებლებს.
	ბ.გ) კანონპროექტის გავლენა სახელმწიფო, ავტონომიური რესპუბლიკების რესპუბლიკური ან/და მუნიციპალური ბიუჯეტის ხარჯვით ნაწილზე:
	კანონის პროექტი განსაზღვრავს 2027 წლის სახელმწიფო ბიუჯეტის ასიგნებებს მხარჯავი დაწესებულებებისა და მათ მიერ განსახორციელებელი პროგრამებისათვის.
	ბ.დ) სახელმწიფოს ახალი ფინანსური ვალდებულებები, კანონპროექტის გავლენით სახელმწიფოს ან მის სისტემაში არსებული უწყების მიერ მისაღები პირდაპირი ფინანსური ვალდებულებების (საშინაო ან საგარეო ვალდებულებები) მითითებით: 
	კანონის პროექტი განსაზღვრავს 2027 წლის სახელმწიფო ბიუჯეტით გათვალისწინებულ ვალდებულებებს.

	ბ.ე) კანონპროექტის მოსალოდნელი ფინანსური შედეგები იმ პირთათვის, რომელთა მიმართაც ვრცელდება კანონპროექტის მოქმედება, იმ ფიზიკურ და იურიდიულ პირებზე გავლენის ბუნებისა და მიმართულების მითითებით, რომლებზედაც მოსალოდნელია კანონპროექტით განსაზღვრულ ქმედებებს ჰქონდეს პირდაპირი გავლენა:
     	კანონის პროექტი ვრცელდება 2027 წლის სახელმწიფო ბიუჯეტით გათვალისწინებული პროგრამების ბენეფიციარებზე.

	ბ.ვ) კანონპროექტით დადგენილი გადასახადის, მოსაკრებელის ან სხვა სახის გადასახდელის  (ფულადი შენატანის) ოდენობა შესაბამის ბიუჯეტში და ოდენობის განსაზღვრის პრინციპი:
	კანონის პროექტი არ ითვალისწინებს გადასახადის, მოსაკრებლის ან სხვა სახის გადასახდელის  დადგენას.    

	ბ1) ბავშვის უფლებრივ მდგომარეობაზე კანონპროექტის ზეგავლენის შეფასება:
	წლიური ბიუჯეტის კანონის პროექტი არ ანიჭებს ან ზღუდავს ბავშვთა უფლებრივ მდგომარეობას და ასახავს არსებული პოლიტიკის ფარგლებში განსახორციელებელი ღონისძიებების დასაფინანსებლად საჭირო რესურსებს პასუხისმგებელი მხარჯავი დაწესებულებების შესაბამის პროგრამულ კოდებში.

	ბ​2) ქალისა და მამაკაცის თანასწორობის მდგომარეობაზე კანონპროექტის მოსალოდნელი ზეგავლენის შეფასება:
	სახელმწიფო ბიუჯეტის კანონი აერთიანებს სახელმწიფო ბიუჯეტის პრიორიტეტების და მხარჯავი დაწესებულებების (მათ შორის, შესაბამისი დარგობრივი სამინისტროების) მიერ დაგეგმილი პოლიტიკის ფარგლებში განსახორციელებელ პროგრამებს და განსაზღვრავს მათი დაფინანსების მოცულობებს, შესაბამისად, წარმოდგენილი კანონის პროექტი არ ითვალისწინებს ქალისა და მამაკაცის თანასწორობის მდგომარეობის ზეგავლენის შეფასებას. თითოეული მიმართულებით დაგეგმილი პოლიტიკის ქალისა და მამაკაცის თანასწორობის მდგომარეობის ზეგავლენა ფასდება ინდივიდუალურად.  
	გ) კანონპროექტის მიმართება საერთაშორისო სამართლებრივ სტანდარტებთან: 
	გ.ა) კანონპროექტის მიმართება ევროკავშირის სამართალთან:
	კანონპროექტი არ ეწინააღმდეგება ევროკავშირის სამართალს.
	გ.ბ) კანონპროექტის მიმართება საერთაშორისო ორგანიზაციებში საქართველოს წევრობასთან დაკავშირებულ ვალდებულებებთან:
	კანონპროექტი არ ეწინააღმდეგება საქართველოს მიერ საერთაშორისო ორგანიზაციებში წევრობასთან დაკავშირებულ ვალდებულებებს.
	გ.გ) კანონპროექტის მიმართება საქართველოს ორმხრივ და მრავალმხრივ ხელშეკრულებებთან და შეთანხმებებთან, აგრეთვე, ისეთი ხელშეკრულების/შეთანხმების არსებობის შემთხვევაში, რომელსაც უკავშირდება კანონპროექტის მომზადება, - მისი შესაბამისი მუხლი ან/და ნაწილი:
	კანონპროექტი არ ეწინააღმდეგება საქართველოს ორმხრივ და მრავალმხრივ ხელშეკრულებებს. აგრეთვე, კანონპროექტის მიღება არ უკავშირდება რომელიმე ხელშეკრულებას/შეთანხმებას.
	გ.დ) არსებობის შემთხვევაში, ევროკავშირის ის სამართლებრივი აქტი, რომელთან დაახლოების ვალდებულებაც გამომდინარეობს „ერთი მხრივ, საქართველოსა და, მეორე მხრივ, ევროკავშირსა და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან:
	ასეთი არ არსებობს.
	დ) კანონპროექტის მომზადების პროცესში მიღებული კონსულტაციები:
	დ.ა) სახელმწიფო, არასახელმწიფო ან/და საერთაშორისო ორგანიზაცია/დაწესებულება, ექსპერტი, სამუშაო ჯგუფი, რომელმაც მონაწილეობა მიიღო კანონპროექტის შემუშავებაში, ასეთის არსებობის შემთხვევაში: 
	წარმოდგენილი კანონპროექტის მომზადებისათვის გამოყენებული ძირითადი მაკროეკონომიკური პარამეტრები შესაბამისობაშია საერთაშორისო საფინანსო ინსტიტუტების პროგნოზებთან. 
	დ.ბ) კანონპროექტის შემუშავებაში მონაწილე ორგანიზაციის/დაწესებულების, სამუშაო ჯგუფის,  ექსპერტის შეფასება კანონპროექტის მიმართ, ასეთის არსებობის შემთხვევაში:
	ასეთი არ არსებობს.
	დ.გ) სხვა ქვეყნების გამოცდილება კანონპროექტის მსგავსი კანონების იმპლემენტაციის სფეროში, იმ გამოცდილების მიმოხილვა, რომელიც მაგალითად იქნა გამოყენებული კანონპროექტის მომზადებისას, ასეთი მიმოხილვის მომზადების შემთხვევაში:
[bookmark: _GoBack]ასეთი მიმოხილვა არ მომზადებულა.
	ე) კანონპროექტის ავტორი:
	საქართველოს ფინანსთა სამინისტრო.
	ვ) კანონპროექტის ინიციატორი:
	საქართველოს მთავრობა.

